PEMBUNUHAN SOLEIMANI: TRUMP GAGAL DAPAT SOKONGAN?

Presiden Amerika Syarikat (AS), Donald Trump dikenali sebagai seorang pemimpin yang gemar membuat keputusan mengikut gerak hati dan sering kali tindakan itu tidak bersandarkan analisis mendalam atau dalam bahasa mudah dilakukan secara semberono.

Adalah amat merbahaya bagi negara kuasa besar seperti AS mempunyai pemimpin semberono ala Trump kerana kesannya melampaui sempadan AS dan menjangkaui senario global.

Memang tidak dapat dinafikan sebahagian besar rakyat Amerika tidak akan meratapi kematian Qasem Soleimani kerana beliau antara musuh utama AS melalui kepimpinannya dalam Pasukan Quds Pengawal Revolusi Islam Iran (IGRC) yang dikategorikan sebagai organisasi pengganas oleh AS dan negara Eropah.

Tetapi apa yang lebih kritikal ialah Soleimani melalui Quds juga dikatakan mempunyai pengaruh terhadap kumpulan militan seperti Hezbollah di Lebanon, Hamas dan Jihad Islam Palestin di Gaza dan Tebing Barat, Houthi di Yemen dan kumpulan militan Syiah di Iraq.

Tidak syak
lagi Soleimani adalah seorang pegawai tentera Iran yang amat berpengaruh dan
tidak keterlaluan dianggap sebagai individu kedua paling berpengaruh di Iran
selepas pemimpin Tertinggi Iran, Ayatollah Ali Khamenei.

Mengapa dikatakan
pengaruh Soleimani melampaui Presiden Iran, Hassan Rouhani adalah kerana
melalui Quds, Soleimani mempunyai kuasa untuk mewarnai geopolitik rantau global.

Tetapi menjadi kemusykilan mengapakah reaksi pemimpin dunia lain terhadap pembunuhan Soleimani amat jauh berbeza jika hendak dibandingkan dengan peristiwa pembunuhan pemimpin Daesh, Abu Bakar Baghdadi atau Osama Bin Laden.

Pertubuhan
Perjanjian Atlantik Utara (NATO) melalui Setiausaha Agungnya, Jens Stoltenberg
menegaskan operasi pembunuhan itu, tiada kena mengena dengan organisasi NATO
kerana ia merupakan operasi ketenteraan AS semata-mata.

Perdana
Menteri Britain, Boris Johnson pula menegaskan kematian Soleimani tidak akan
diratapi tetapi pada masa sama menasihati semua pihak supaya bertenang dan
kenyataan Johnson itu senada dengan Presiden Perancil, Emmanuel Macron dan Canselor
Jerman, Angela Merkel.

Perlu ditegaskan juga ialah Johnson, Macron dan Merkel tidak menyatakan sokongan terbuka terhadap tindakan Trump. Satu senario yang dianggap begitu janggal sekali dalam dunia diplomasi antarabangsa.

Malah lebih
mengejutkan sekutu kuat AS iaitu Israel yang di atas kertas mendapat manfaat
dari ketiadaan Soleimani, Perdana Menteri Benjamin Netanyahu menegaskan Israel juga
tiada kena mengena dengan operasi pembunuhan Soleimani.

Dalam masa
48 jam selepas operasi dron dilancarkan untuk membunuh Soleimani, Setiausaha
Negara AS, Mike Pompeo bekerja lebih masa sama ada untuk memujuk atau memaksa
pemimpin negara sekutu AS supaya mengeluarkan kenyataan berbentuk sokongan
kepada Trump, tetapi nampak gayanya semua empat pemimpin sekutu kuat AS seolah-olah
tidak mahu dikaitkan dengan tindakan Trump.

Kemungkinan
ini adalah kerana Soleimani adalah sebahagian dari kepimpinan kerajaan Iran dan
sudah pasti negara lain tidak mahu dituduh bersubahat dengan AS dalam operasi
membunuh pemimpin negara berdaulat.

Jika
pembunuhan Soleimani itu disokong, maka ini membawa maksud pembunuhan yang
menyasarkan pemimpin negara lain yang dianggap musuh seperti Korea Utara,
Palestin atau Syria umpamanya boleh dibenarkan juga.

Perdana Menteri, Tun Dr Mahathir Mohamad ketika memberi reaksi pembunuhan Soleimani, menegaskan beliau juga merasa tidak selamat kerana tindakan ala Trump itu boleh berlaku ke atas mana-mana pemimpin dunia.

Sebab itu
juga pemimpin tertinggi NATO, Britain, Perancis dan Jerman cuba menjauhkan diri
dengan tindakan Trump kerana memberi sokongan sudah pasti akan membawa keadaan
tidak ketentuan dunia yang mana sebuah negara boleh menghapuskan pemimpin
negara lain.

Soleimani juga bukan seperti Abu Bakar Baghdadi atau Osama Bin Laden yang tiada kaitan dengan sebuah negara berdaulat. Itu juga menjelaskan kenapa Netanyahu menjauhkan diri dari tindakan Trump walaupun apa yang dilakukan oleh Trump menjadi amalan lazim Israel, terutama sekali terhadap Palestin dan Syria.

Israel
bukannya bersih dan suci dari pembunuhan sasaran, terutama sekali kepimpinan
Palestin tetapi ke atas pemimpin negara yang mampu bertindak balas seperti
Iran, seboleh-bolehnya negara Yahudi itu mahu mengelak konfrantasi secara
langsung.

Kini pentadbiran Trump terkial-kial mencari dalil pembunuhan Soleimani apabila negara sekutu lain cuba menjauhkan diri kerana tidak mahu dituduh bersengkongkol dengan Trump.

Dunia
sedang menanti apakah tindakan Iran selanjutnya dan tidak keterlaluan jika
diandaikan tindakan balas adalah sudah amat pasti cuma tidak diketahui bila dan
apakah sasaran pilihan Iran.

Dunia menanti tindakan Iran dengan penuh debar seolah-olah memberi gambaran masyarakat antarabangsa memahami mengapa Iran perlu bertindak balas. Ditambah pula apabila pemimpin global lain cuba menjauhkan diri dengan tindakan AS, maka sudah agak pasti Trump merasa bersendirian akibat tindakan semberononya yang bukan sahaja mengancam kepentingan AS tetapi juga seluruh dunia. – AlHijrah Online

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


PROGRAM SUBSIDI PETROL BERSASAR MANFAAT LAPAN JUTA PEMANDU

KUALA LUMPUR: Kerajaan memperuntukkan RM2.2 bilion bagi skim Program Subsidi Petrol (PSP) bersasar yang akan memberi manfaat kepada kira-kira lapan juta pemandu.

Menteri Kewangan, Lim Guan Eng berkata bermula Januari 2020, PSP bersasar yang merupakan sebahagian daripada janji Pakatan Harapan itu, akan dilancarkan di Semenanjung Malaysia dengan dua kategori kelayakan.

“Pertama ialah bagi penerima BSH (B40) yang layak, subsidi petrol yang diberikan untuk setiap penerima adalah sebanyak RM30 sebulan untuk pemilik kereta atau RM12 sebulan, untuk pemilik motosikal.

“Subsidi ini akan diberi dalam bentuk pemindahan tunai dan akan dikreditkan terus ke akaun bank penerima setiap empat bulan. Pembayaran pertama akan dibuat pada April 2020 bagi tempoh Januari hingga April 2020,” katanya ketika membentangkan Belanjawan 2020 di Dewan Rakyat di sini hari ini.

Beliau berkata kategori kedua iaitu bagi semua pemandu lain yang layak dan bukan penerima BSH, mereka akan menerima Kad95 yang membolehkan mereka menikmati subsidi petrol 30 sen per liter terhad kepada 100 liter sebulan bagi kereta atau 40 liter sebulan bagi motosikal.

Katanya, Kad95 akan dilaksanakan secara berperingkat pada suku pertama 2020.

“Apabila skim subsidi bahan api ini dilaksanakan, harga runcit RON95 dan diesel akan diapungkan secara beransur-ansur dan ini akan mengurangkan ketirisan dan penyeludupan bahan api bersubsidi rentas sempadan, yang menyebabkan kerugian jutaan ringgit di pihak kerajaan.

“Subsidi layak diberikan sekiranya harga pasaran RON95 yang ditentukan oleh Mekanisme Penetapan Harga Automatik (APM) melebihi RM2.08 seliter dan tiada subsidi akan diberikan sekiranya harga berada di bawah RM2.08 seliter,” katanya.

Lim turut menegaskan bahawa kenderaan mewah tidak layak menikmati subsidi tersebut.

Katanya, kenderaan yang layak untuk subsidi itu adalah kereta dengan kapasiti enjin 1,600cc dan ke bawah atau?????? kereta dengan kapasiti enjin melebihi 1600cc yang berusia lebih 10 tahun, atau motosikal dengan kapasiti enjin sehingga 150cc dan ke bawah, atau motosikal dengan kapasiti enjin melebihi 150cc yang berusia lebih tujuh tahun.

“Setiap rakyat yang memiliki tidak melebihi dua kereta dan dua motosikal yang layak, akan berhak menerima PSP untuk satu kenderaan sahaja,” katanya.

Tambahnya, pemandu kenderaan di Sabah dan Sarawak akan terus menikmati siling harga petrol bersubsidi pada RM2.08 untuk RON95 dan RM2.18 untuk diesel.

“Sekiranya kerajaan Sabah dan Sarawak ingin menyertai PSP ini, maka kerajaan bersedia menerima permintaan mereka,” katanya. — BERNAMA


Polis kenal pasti dalang penipuan pekerjaan di Kemboja

KUCHING – Polis Jabatan Siasatan Jenayah Komersil (JSJK) Sarawak
sudah mengenalpasti beberapa warga tempatan yang terlibat dengan
sindiket penipuan pekerjaan yang mengakibatkan 47 rakyat Malaysia yang
ditahan di Kemboja pada 11 Disember lepas.

Ketuanya, Supt Mustafa Kamal Gani Abdullah berkata ia adalah hasil
siasatan awal yang dijalankan oleh pihak polis setelah lapan daripada
mangsa penipuan itu tampil untuk membuat laporan polis.

Beliau
berkata siasatan awal mendapati mereka diperdayakan, kononnya untuk
bekerja dalam bidang perhotelan di Kemboja dengan gaji bulanan di antara
 AS$1,200 dan AS$1,500, bagaimanapun sebelum itu mereka perlu membayar
yuran pemprosesan antara AS$200 dan AS$300 ke akaun bank salah seorang
rakyat tempatan.

“Kemudian mangsa secara berasingan terbang ke Lapangan Terbang
Antarabangsa Siem Reap, Kemboja di antara bulan Okt dan November 2018,”
katanya dalam satu kenyataan di sini, hari ini.

“Sebaik tiba di
Lapangan Terbang Antarabangsa Siem Reap, mangsa dibawa ke sebuah rumah
dan tidak dibenarkan keluar, dimana makan minum turut disediakan, malah
turut diarah untuk menyerahkan telefon bimbit serta paspot mereka kepada
 individu yang menjaga dan mengawal mereka,” tambahnya.

Mustafa
berkata berdasarkan keterangan mangsa, mereka juga diarahkan untuk
menghafal skrip serta berlakon sebagai pegawai bank, pegawai mahkamah
dan lain-lain bagi untuk tujuan menipu.

“Penipuan ini sama  seperti modus operandi yang digunakan oleh sindiket Macau Scam dengan  membuat dan menjawab panggilan telefon. Selain itu, mereka juga diarah  mempromosikan judi di atas talian melalui panggilan telefon dan SMS  kepada nombor-nombor yang disediakan,” katanya. – SINAR ONLINE


WARGA EMAS HILANG LIMA HARI DI KEBUN SAWIT DITEMUKAN SELAMAT

BATU PAHAT: Seorang wanita warga emas yang dilaporkan hilang di sebuah kebun kelapa sawit di Kampung Parit Kasih Sayang, Senggarang, dekat sini Rabu lepas, ditemui selamat pada pukul 11.25 pagi ini.

Ketua Polis Daerah Batu Pahat ACP Ismail Dollah berkata Painah Siwan, 79, ditemui dua orang awam yang turut serta dalam operasi mencari yang disertai oleh 102 orang pegawai dan anggota daripada pelbagai jabatan dan agensi kerajaan serta 20 orang kampung.

Beliau berkata wanita itu ditemui dalam keadaan lemah berhampiran lopak air dengan jarak 900 meter daripada pos kawalan operasi menyelamat dan 1.4 km dari arah hadapan rumahnya.

“Warga emas itu dihantar ke Hospital Sultanah Nora Ismail (HSNI), Batu Pahat untuk rawatan lanjut, dan dia kini berada berada dalam keadaan stabil,” katanya ketika dihubungi di sini, hari ini.

Rabu lepas warga emas itu dilaporkan pergi ke kebun kelapa sawit berkenaan untuk mencari lidi dan disedari hilang oleh anggota keluarganya apabila tidak pulang ke rumah, sekitar pukul 3.30 petang.–AlHijrah Online


STROK JEJAS INGATAN LELAKI HAFIZ AL-QURAN

KUALA LUMPUR: Seorang hafiz al-Quran diuji selepas diserang penyakit strok secara tiba-tiba hingga menyebabkan hafalannya hilang.

Menerusi perkongsian Mohd Izwanuddin Abd Rahim, beliau diserang strok pada hari kedua raya haji lalu dan hasil imbasan tomografi berkomputer (CT Scan) menunjukkan berlaku pendarahan dalam otaknya.

“Sewaktu hari-hari terawal ditimpa penyakit ini, saya kehilangan keupayaan bertutur, kehilangan memori, kemampuan membaca, mengira, menulis dan sebahagian badan tidak boleh berfungsi secara normal.

“Saya tidak mengenal ABC, alif ba ta, dan 1 2 3. Apa yang lebih mendukacitakan, hafazan al-Quran saya turut hilang sama sekali. Tiada sesisa walau satu ayat pun,” katanya menerusi hantaran di Facebook beliau.

Ujar Izwanuddin, keadaan beliau kini beransur pulih namun dia masih belum boleh bekerja dan sedang bercuti sakit.

Katanya, proses penyembuhan penyakit tersebut mungkin memakan masa berbulan atau bertahun.

“Secara ansur-ansur, keadaan kini saya lebih baik berbanding ketika diawal-awal dulu. Saya umpama bayi yang baru lahir yang perlu belajar segala-gala semula,” katanya.

Keutamaan Izwanuddin kini adalah untuk menghafaz semula al-Quran namun ianya satu cabaran besar kerana beliau tidak mampu bertutur seperti biasa.

Beliau terpaksa mengeja huruf alif ba ta serta kalimah-kalimah al-Quran dari mula.

“Untuk membaca al-Quran seperti biasa pun menjadi satu cabaran yang sukar buat saya.

“Walaupun hal ini akan mengambil masa yang panjang, saya tetap optimis. Doakan ‘kembara’ saya ini,” katanya.—AlHijrah Online


GURU BELUM VAKSIN PERLU SEDAR KESANNYA – PM ISMAIL SABRI

BERA: Guru belum mendapat vaksin perlu memikul tanggungjawab dan segera mengambil suntikan pelindungan itu bagi mengurangkan risiko penularan COVID-19 di sekolah.

Perdana Menteri, Datuk Seri Ismail Sabri Yaakob berkata, arahan kerajaan kepada guru dan rakyat yang layak mendapatkan vaksin juga adalah selari dengan prinsip ajaran Islam iaitu sebagai langkah menjaga kepentingan awam.

“Kita menekankan supaya warga pendidik mendapatkan vaksin kerana mereka akan bersemuka dengan pelajar di sekolah.

“Mereka boleh memberikan kesan buruk kepada para pelajar yang belum vaksin dan membahayakan rakan-rakan guru yang lain,” katanya.

Perdana Menteri berkata demikian ketika berucap pada Majlis Penyerahan Peranti Komputer kepada pelajar di Parlimen Bera di Sekolah Menengah Kebangsaan Bera Bandar 32.

Ismail Sabri menasihatkan para pendidik agar tidak terpengaruh dengan pelbagai dakyah kononnya penerima vaksin akan berhadapan pelbagai risiko tetapi perlu melihat kepada kesan positif dikalangan penerima imunisasi lengkap COVID-19. – AlHijrah Online


“TERIMA KASIH DOKTOR, KALIAN HERO KELUARGA MALAYSIA”

KUALA LUMPUR: Perdana Menteri Datuk Seri Ismail Sabri Yaakob hari ini menzahirkan penghargaan terhadap sumbangan dan pengorbanan diberikan doktor termasuk ketika negara berhadapan dengan pandemik COVID-19.

Bersempena Hari Doktor Sedunia yang disambut hari ini, beliau berkata jasa dan pengorbanan diberikan golongan itu cukup besar bukan sahaja dalam soal merawat bahkan meliputi soal menyelamatkan nyawa.

“Apatah lagi sumbangan mereka yang cukup berharga ketika dunia dilanda COVID-19, para doktor menjadi barisan hadapan yang setia mengorbankan masa dan tenaga demi kesihatan rakyat Malaysia.

“Terima kasih saya ucapkan kepada para doktor di seluruh Malaysia dan di mana juga anda berada. Kalian adalah hero Keluarga Malaysia yang sentiasa tersemat di hati dan jiwa kami semua,” kata beliau dalam Facebooknya hari ini.

Hari Doktor Sedunia disambut pada 30 Mac setiap tahun.–AlHijrah Online


ULAR TEDUNG SUSUR BAWAH BADAN KANAK-KANAK BERJAYA DITANGKAP, KANAK-KANAK SELAMAT

IPOH: Video tular yang memaparkan anak ular tedung menyusur di bawah badan seorang kanak-kanak lelaki berusia empat tahun, adalah kejadian dua hari lepas dan ular itu telah berjaya ditangkap.

Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Sabarodzi Nor Ahmad berkata kanak-kanak tersebut juga dilaporkan selamat.

“Kejadian berlaku di rumah pengasuh kanak-kanak itu di Taman Serai Perdana, Bagan Serai (Perak). Bomba menerima panggilan daripada pengasuh itu pada 11.28 pagi, 24 Julai lalu.

“Setibanya di tempat kejadian didapati seekor anak ular senduk berada di bawah kanak-kanak di  ruang tamu. Tindakan segera anggota bomba memastikan keadaan selamat,” katanya dalam kenyataan di sini hari ini.

Sabarodzi berkata anggota telah menggunakan penyepit ular untuk menangkap ular senduk tersebut dan berjaya ditangkap serta dibawa ke lokasi yang sesuai dan dilepaskan.

Terdahulu tular di laman sosial video berdurasi 19 saat memaparkan seekor ular senduk menyusur di bawah badan seorang kanak-kanak lelaki yang sedang berbaring di ruang tamu.

Video tersebut telah ditonton 4.3 juta pengguna dan menimbulkan kegusaran dan persoalan dalam kalangan netizen.–AlHijrah Online


KADAR PERATUSAN VAKSINASI COVID-19 MALAYSIA MELEPASI NEGARA JIRAN

GEORGE TOWN: Kadar peratusan rakyat Malaysia yang telah menjalani pemvaksinan sekurang-kurangnya satu dos, telah melepasi Indonesia, Thailand, Filipina dan Vietnam setakat semalam, kata Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar.

“Walaupun ini bukan satu perlumbaan, adalah baik untuk kita sentiasa menanda aras dengan negara-negara lain. Manakala dari segi kadar suntikan harian, saya telah minta supaya ia sentiasa ditingkatkan dari hari ke hari.

“Semalam, kita telah merekodkan 105,655 suntikan dengan kebanyakannya merupakan suntikan dos pertama,” katanya selepas melawat Pusat Pemberian Vaksin (PPV) SPICE, The SPICE Arena di sini.

Khairy Jamaluddin yang juga Menteri Sains, Teknologi dan Inovasi berkata pihaknya menyasarkan untuk memberikan 150,000 dos suntikan setiap hari bulan ini dan ditingkatkan kepada 200,000 suntikan menjelang bulan depan.

Usaha tersebut akan dibantu dengan penubuhan lebih banyak PPV termasuk 1,000 klinik swasta di seluruh negara dan melalui sistem pandu lalu, katanya.—AlHijrah Online / BERNAMA


PALESTIN LONGGAR SEKATAN PERGERAKAN DI TEBING BARAT

RAMALLAH: Pihak Berkuasa Palestin memutuskan untuk melonggarkan sekatan pergerakan dikuat kuasakan di Tebing Barat sejak 5 Mac lalu bagi membendung penularan COVID-19.

Keputusan itu diumumkan ketika tujuh kes baharu direkodkan di wilayah Palestin pada Isnin malam, demikian laporan agensi berita Xinhua memetik Menteri Kesihatan, Mai al-Kaila.

Al-Kaila berkata kes jangkitan COVID-19 di wilayah itu mencecah 567 kes dengan 108 kes masih menjalani rawatan.

Ketua Hakim Palestin, Mahmoud al-Habbash mengumumkan semua mahkamah di Tebing Barat akan mula beroperasi sejak ditutup 5 Mac lalu.

“Keputusan untuk membuka semula mahkamah di Tebing Barat dibuat sejajar pembukaan semula pejabat menteri dan kerajaan di daerah yang tidak terjejas,” katanya.

Pihak Berkuasa Palestin sebelum ini melonggarkan secara berperingkat kawalan di wilayah itu dengan membuka semula premis perniagaan dan pengangkutan antara bandar.

Bagaimanapun, kerajaan memutuskan larangan pergerakan antara bandar dan kota semasa sambutan Aidilfitri. – Terjemahan AlHijrah Online


Pengenalan seni khat, tulisan jawi perlu dibuat secara galakan

SHAH ALAM – Pengenalan seni khat dan tulisan Jawi bagi mata pelajaran  bahasa Melayu tahun empat mulai tahun depan perlu dilaksanakan secara  galakan.

Veteran DAP, Dr Tan Seng Giaw berkata, beliau melihat langkah tersebut sangat baik namun ia tidak boleh dibuat secara paksa.

“Ia
 menarik minat orang seperti saya tetapi pihak Kementerian Pendidikan
juga perlu mengambil kira masyarakat majmuk di negara ini.

“Jadi pengenalan tulisan haruslah secara galakan dan tidak dipaksakan,” katanya ketika dihubungi Sinar Harian.

Kelmarin,
 Perdana Menteri, Tun Dr Mahathir Mohamad menegaskan kerajaan tetap
dengan keputusan memperkenalkan seni khat dan tulisan jawi itu walaupun
mendapat tentangan segelintir pihak termasuk pemimpin DAP.

Sebelum  itu, Timbalan Menteri Pendidikan, Teo Nie Ching mengumumkan penggunaan  tulisan jawi dalam buku teks di semua sekolah termasuk Sekolah Jenis Kebangsaan (SJK) Cina serta SJK Tamil dan ia turut membabitkan pelaksanaan seni khat ke dalam buku teks murid tahun empat menjelang 2020.

Beberapa pemimpin akar umbi DAP termasuk sebahagian Ahli  Dewan Undangan Negeri (ADUN) parti itu turut menyatakan bantahan terhadap keputusan pelaksanaan khat dan tulisan jawi tersebut. – SINAR HARIAN


PAKEJ TAUBAT RM20 BERTUJUAN KAUT KEUNTUNGAN, BERUNSUR PENIPUAN – MUFTI KELANTAN

KOTA BHARU: Pakej taubat dengan bayaran RM20 yang ditawarkan dalam laman sosial bertujuan mengaut keuntungan semata-mata dan menunjukkan kejahilan masyarakat, kata Mufti Kelantan Datuk Mohamad Shukri Mohamad.

Beliau berkata tindakan mengupah taubat itu perlu dihentikan segera kerana ia berunsurkan penipuan.

“Bertaubat ini perlulah berlaku secara langsung dengan Allah, kecuali dengan manusia kita hendaklah mendapat kemaafan daripada sesama manusia sekiranya ada melakukan kesalahan.

“Dengan Tuhan (Allah), kita boleh terus memohon keampunan untuk memohon taubat tiada upah untuk bayaran kerana kesalahan seseorang itu hanya dia sahaja yang mengetahuinya dan individu yang mengambil kesempatan terhadap orang lain dianggap jahil,” katanya kepada pemberita, di sini hari ini.

Beliau berkata demikian sebagai mengulas isu kemunculan laman sosial yang didakwa menawarkan pakej taubat dengan bayaran RM20.

Terdahulu, Mohamad Shukri menghadiri Majlis Penerangan Kesedaran Zakat Pertanian dan Zakat Penternakan Serta Muamalat dalam Pertanian Negeri Kelantan.

Majlis itu dirasmikan Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar negeri Tuan Mohd Saripudin Tuan Ismail.

Beliau berkata setakat ini, pihaknya belum menerima sebarang maklumat mengenai individu yang  mengambil upah doa taubat di Kelantan.

Dalam perkembangan lain, Mohamad Shukri berkata berdasarkan fatwa Kelantan, pencarum Kumpulan Wang Simpanan Pekerja (KWSP) membuat pengeluaran khas sebanyak RM10,000 tidak wajib membayar zakat kerana belum mencapai nisab yang ditetapkan.

“Pencarum-pencarum yang menyimpan wang dalam KWSP dianggap belum sempurna, ia bermaksud mereka bebas menguruskan wang yang dikeluarkan termasuk membeli barangan kemas dan apa sahaja keperluan mereka.

“Kadar nisab yang mencapai syarat minimum ialah RM20,000 ke atas wajib membayar zakat, oleh itu pengeluaran RM10,000 belum mencapai nisab, sekiranya pencarum mahu membayar zakat, ia tidak menjadi masalah,” katanya.–AlHijrah Online


FARIDZUAN, SHAFIYAH TERSINGKIR PADA SUKU AKHIR AKADEMI QURRA’

KUALA LUMPUR: Perjalanan dua peserta pertandingan realiti Akademi Qurra’ terbitan TV AlHijrah, terhenti pada peringkat suku akhir.

Peserta tersebut merupakan Tilmiz Faridzuan dan Tilmizah Shafiyah.

Tilmizah Shafiyah atau Aina Shafiyah Selamat, 22, merupakan pelajar di bawah Mudarrisah Sofizah Mousin manakala Tilmiz Faridzuan atau Muhammad Nur Faridzuan Basar, 20, di bawah Mudarris Ammar Mukhlis.

Ini bermakna tujuh peserta iaitu Tilmiz Akasyah, Tilmiz Zuhdi, Tilmiz Saifullah, Tilmiz Fahmi, Tilmizah Maghfirah, Tilmizah Nazhirah dan Tilmizah Nooraini akan mara ke peringkat separuh akhir pada minggu hadapan.

Sementara itu Tilmiz Akasyah atau Muhammad Akasyah Md Yunos, 18, dipilih untuk menerima Anugerah Alunan Terindah pada minggu ini.—AlHijrah Online


GEMPA BUMI KUAT 6.0 SKALA RICHTER LANDA KEPULAUAN VANCOUVER, KANADA

KUALA LUMPUR: Gempa bumi kuat berukuran 6.0 pada skala Richter melanda Kepulauan Vancouver di Kanada pada 11.36 pagi ini.

Jabatan Meteorologi Malaysia (MetMalaysia) dalam satu kenyataan memaklumkan gegaran itu berlaku kira-kira 510 kilometer (km) barat dari Vancouver, pada kedalaman 10km.

Tiada ancaman tsunami kepada Malaysia. — BERNAMA


Bukan Islam tidak wajar beri pandangan Pendidikan Islam

KUALA LUMPUR – Cadangan untuk membuka ruang kepada semua warganegara tanpa mengira agama bagi memberi pandangan berkaitan mata pelajaran Pendidikan Islam bukanlah suatu tindakan yang wajar.

Ini kerana orang bukan Islam tidak memiliki kefahaman mengenai hukum dan peraturan agama Islam seperti penganutnya, kata Mufti Perak, Tan Sri Dr Harussani Zakaria.

“Mereka (orang bukan Islam) akan lebih cenderung memberi pandangan berdasarkan akal dan kepentingan diri semata-mata, sedangkan mengikut tradisi dan falsafah pendidikan Islam, bersumberkan hukum daripada al-Quran dan Sunnah serta sumber-sumber yang disepakati oleh para ulama.

“Jadi saya ingin menegaskan bahawa adalah sangat tidak wajar membuka  ruang kepada semua warganegara tanpa mengira agama memberi pandangan berkaitan mata pelajaran Pendidikan Islam,” katanya dalam satu kenyataan, di Ipoh hari ini sebagaimana dipetik Sinar Harian.

Selain itu, penglibatan bukan Islam itu juga dikhuatiri akan menimbulkan lebih banyak pertentangan pendapat berhubung ajaran Islam yang sebenar.

Beliau juga menyarankan usaha penambah baikan ini juga sepatutnya diperluaskan kepada mata pelajaran yang lain seperti Bahasa Melayu, Sejarah dan lain-lain, bukan setakat Pendidikan Islam sahaja.

Ini bagi memberi kefahaman yang maksimum kepada pelajar berbilang kaum, sekaligus dapat meningkatkan kualiti pendidikan negara dan memupuk perpaduan nasional.

Walaupun menyokong usaha kerajaan menambah baik sukatan mata pelajaran Islam, beliau menegaskan bahawa usaha tersebut mestilah dilakukan tanpa mengurangkan silibus mata pelajaran Pendidikan Islam yang sedia ada, selain kajiannya dijalankan oleh ahli yang berkelayakan.

Sebelum ini heboh di media, Timbalan Menteri Pendidikan Teo Nie Ching mengalu-alukan semua pihak tanpa mengira kaum dan agama untuk memberi pandangan serta idea kepada pasukan khas bagi meneliti isu-isu melibatkan subjek Pendidikan Islam di Sekolah Kebangsaan.


SEKOLAH TAHFIZ PERAK TERBUKTI BERJAYA

Gambar hiasan

IPOH, 21 Jun – Program yang disusun kerajaan negeri Perak untuk sekolah tahfiz telah membuahkan hasil apabila terdapat pelajar yang berjaya mewakili negara ke peringkat antarabangsa.

Pengerusi Jawatankuasa Agama Islam, Pendidikan Islam dan Pembangunan Sahsiah Negeri, Datuk Dr Mohd Nizar Zakaria berkata kejayaan tersebut juga membuktikan bahawa pelajar tahfiz mempunyai masa depan yang cerah.

Beliau mengambil contoh kejayaan Muhammad Hanzalah Ahmad Shukry, 19, yang mewakili Malaysia ke Pertandingan Hafazan Antarabangsa Kali ke-13 di Algeria bermula Khamis ini.

“Dengan kejayaan pelajar muda ini telah membuktikan setiap pelajar tahfiz berpotensi untuk berjaya. Oleh itu tanggapan bahawa mereka tidak akan ke mana-mana hanya dengan pandai menghafaz harus dibuang,” katanya kepada pemberita selepas menyampaikan sumbangan kepada Muhammad Hanzalah.

Sementara itu, Muhammad Hanzalah ketika ditemui berkata beliau meletakkan sasaran untuk merangkul gelaran juara bagi mengharumkan nama Malaysia di persada dunia.

“Setakat ini Malaysia belum pernah menjuarai pertandingan ini dan kedudukan terbaik negara kita sebelum ini hanyalah di tempat kelima dan jika menang ia hadiah untuk ibu bapa, guru-guru dan negara kita,” katanya.

Anak keenam daripada 12 adik-beradik itu mula menghafal Al-Quran sejak berumur 15 tahun dan pencapaian terbaik beliau adalah memenangi pertandingan hafazan al-Quran peringkat negeri pada tahun 2016.

Pelajar dari Sekolah Tahfiz Taman Lake View Taiping itu berkata beliau akan meluangkan masa setiap hari untuk menghafal sekurang-kurangnya lima juzuk al-Quran setiap hari.

“Ini adalah kali pertama saya berpeluang mewakili negara bertanding dengan lebih 40 peserta dari seluruh dunia. Ia satu tanggungjawab besar dan saya akan lakukan yang terbaik,” katanya.

BERNAMA


TIADA AHLI PARLIMEN LAIN BUKTIKAN PEROLEH SOKONGAN MAJORITI – PM

PUTRAJAYA: Tiada ahli Dewan Rakyat yang lain dapat membuktikan memperoleh sokongan majoriti bagi membolehkan Yang di-Pertua Agong untuk melantik perdana menteri yang baharu.

Perdana Menteri, Tan Sri Muhyiddin Yassin berkata jika beliau meletakkan jawatan ketika tiada ahli Dewan Rakyat lain mempunyai sokongan majoriti, ia akan memberi kesan kepada pentadbiran negara.

“Jika saya meletak jawatan pada masa ini, bukan saya seorang sahaja yang berhenti menjadi Perdana Menteri. Menurut Perlembagaan Persekutuan, saya hendaklah meletakkan jawatan seluruh anggota Jemaah Menteri. Ini bermakna Kerajaan Perikatan Nasional yang mentadbir negara pada masa ini akan jatuh.

“Saya memikirkan dalam keadaan tiada seorang pun Ahli Dewan Rakyat lain yang mendapat sokongan majoriti pada masa ini, Perdana Menteri yang baharu tidak boleh dilantik menurut Perlembagaan. Apabila Perdana Menteri tidak boleh dilantik, maka kabinet pun tidak boleh dilantik dan kerajaan baharu tidak dapat dibentuk,” katanya dalam perutusan khas hari ini.

Ujarnya sekiranya pentadbiran negara terganggu dengan kemelut politik yang tidak berkesudahan dan kerajaan yang sah tidak dapat dibentuk, sasaran imuniti kelompok tidak akan dapat dicapai dan nyawa rakyat akan terus berada dalam bahaya.

“Justeru, saya telah merundingi rakan-rakan saya di dalam kabinet dan pimpinan parti-parti dalam Kerajaan Perikatan Nasional untuk membuat keputusan yang terbaik demi rakyat dan negara. Bukan untuk kepentingan peribadi saya dan rakan-rakan yang lain.

“Kami telah mencapai satu kata sepakat untuk berunding dengan pimpinan parti-parti di luar Perikan Nasional untuk meluluskan usul undi percaya kepada Perdana Menteri di Dewan Rakyat.

“Ini akan membolehkan kerajaan yang ada pada hari ini terus berfungsi mengurus pandemik hingga tiba suatu masa yang sesuai untuk diadakan pilihanraya bagi mengembalikan semula mandat kepada rakyat,” katanya. — AlHijrah Online


KEMISKINAN TEGAR PERLU DINOKTAHKAN TAHUN INI – PM

NILAI: Perdana Menteri Datuk Seri Anwar Ibrahim menegaskan bahawa jumlah kemiskinan tegar dalam negara perlu dinoktahkan tahun ini.

Beliau berkata sehubungan itu semua jentera kerajaan terutama Kementerian Kemajuan Desa dan Wilayah (KKDW) dan agensi di bawahnya perlu digerakkan segera ke arah memuktamadkannya.

“Tahun 2023 golongan ini (miskin tegar) kita mesti muktamadkan dan noktahkan jumlah kemiskinan, termasuk di Negeri Sembilan ini,” katanya ketika berucap pada majlis pelancaran Sentuhan Kasih Desa di sini hari ini.

Turut hadiri di majlis pagi ini ialah Timbalan Perdana Menteri merangkap Menteri KKDW Datuk Seri Dr Ahmad Zahid Hamidi, Menteri Besar Datuk Seri Aminuddin Harun dan Menteri Pertahanan Datuk Seri Mohamad Hasan.

Beliau berkata KKDW juga merupakan kementerian strategik yang berupaya menyantuni rakyat yang majoritinya orang Melayu untuk dibantu selain kelompok kecil termasuk Cina, India, Orang Asli dan pedalaman Sabah serta Sarawak.

Perdana Menteri berkata keseluruhan kementerian juga tidak hanya perlu membincangkan projek-projek besar dan mega, sebaliknya perlu berusaha membantu golongan terbabit keluar dari belenggu kemiskinan.

“Kita tidak hanya bincang tentang high speed railway, Projek Laluan Rel Pantai Timur (ECRL), bangunan berkembar, Putrajaya dan sebagainya tetapi yang miskin nak beli susu anak tak cukup, nak beli pakaian sekolah pun tak cukup, jadi itu kita perlu beri keutamaan.

“Saya tidak fikir ini salah kalau semua jentera dapat ditumpukan, ini sebabnya kita mahu rakyat melihat sendiri apa yang dilakukan kerajaan termasuk kerajaan Negeri Sembilan, mengetahui program-program, dan bukan guna ruang politik untuk serang orang lain,” katanya.

Sementara itu beliau sekali lagi mengulangi bahawa semua tandas sekolah di seluruh negara perlu disegerakan baikpulihnya pada tahun ini, sekali gus memberikan keselesaan untuk golongan pelajar yang merupakan nadi kepada negara.

“Kalau bercakap pasal ekonomi hebat, gaji menteri-menteri, gaji duta-duta khas semua tinggi, tapi tandas sekolah tak dapat dibaiki, sebab itu saya kata mesti selesaikan tahun ini untuk anak-anak kita,” katanya.–AlHijrah Online


PEMIMPIN HAMAS DITANGKAP TENTERA ISRAEL

BAITULMAQDIS: Seorang pemimpin Hamas, Jamal al-Tawil ditangkap tentera Israel di Tebing Barat selepas dituduh menubuhkan sebuah pangkalan untuk kumpulan pejuang Palestin di wilayah tersebut.

Tentera Rejim Zionis memaklumkan sebuah pasukan khas telah menangkap Tawil di bandar Ramallah pada lewat Selasa.

Tawil dikatakan mengambil bahagian yang aktif dalam mengendalikan protes-protes anti-Israel serta menubuhkan semula ibu pejabat Hamas di Ramallah.

Jurucakap Hamas, Hazem Qassem mengesahkan penangkapan pemimpin Hamas tersebut, lapor AFP.

Tangkapan berlaku selepas rejim Zionis Israel dengan Hamas bersetuju untuk melaksanakan gencatan senjata setelah 11 hari serangan udara dilancarkan Israel di kawasan Baitulmaqdis.

Sementara itu, jurucakap Kementerian Dalam Negeri Hamas di Gaza, Iyad al-Bozom berkata, dua pejuang pergerakan tersebut syahid ketika cuba mematikan bahan bahan letupan milik tentera Israel di Gaza.

Israel telah menangkap berpuluh-puluh pejuang Hamas sejak beberapa minggu lalu di Tebing Barat termasuk beberapa pejuang pergerakan tersebut yang merancang bertanding dalam pilihan raya Palestin yang sepatutnya diadakan pada Mei lalu tetapi ditangguhkan oleh Presiden Palestin, Mahmoud Abbas.—AlHijrah Online


REHLAH IBRAHIM: PENGEMBARAAN MISI KORBAN YANG MENGINSAFKAN

KUALA LUMPUR: Pengalaman menyertai misi korban ke tiga lokasi iaitu di Pahang, Kemboja dan Tanzania bagi rakaman program Rehlah Ibrahim memberikan keinsafan selain kenangan yang tidak boleh dilupakan buat krew produksi TV AlHijrah.

Peluang menjejakkan kaki dan melihat sendiri kehidupan masyarakat Islam yang miskin di luar negara melahirkan rasa syukur terhadap nikmat yang diberikan Allah SWT untuk umat Islam di Malaysia.

Rasa sebak dan insaf itu juga menyuntik semangat untuk membantu apa yang mampu bagi meringankan beban umat Islam yang kurang bernasib baik.

“Ketika misi korban di Kemboja, kita bukan sahaja insaf melihat kehidupan serba kekurangan masyarakat di sana tapi kita juga dapat pengajaran berharga melihat penduduk Islam dan bukan Islam mempunyai hubungan yang amat baik.

“Terdapat juga sekolah yang didirikan orang Islam di sana menerima pelajar bukan Islam yang kurang berkemampuan. Ini secara tidak langsung menjadi usaha penyebaran dakwah Islam di sana,” kata Pengacara TV AlHijrah, Hanan Abd Rahman.

Program Rehlal Ibrahim dibawakan oleh EZ Qurban yang merupakan sebuah syarikat pengendali ibadah korban dan akikah serta perkhidmatan sampingan yang lain seperti fidyah, derma dan wakaf.

Menurut Pengurus EZ Qurban, Muhammad Hafeez Firdaus usaha penghasilan program Rehlah Ibrahim adalah untuk memberi kesan mendalam kepada penonton mengenai ibadah korban selain membawa mereka melihat sendiri pengurusan ibadah korban oleh EZ Qurban.

“Melalui Rehlah Ibrahim ini kita harap penonton dapat menghayati bagaimana ibadah korban itu dapat membantu masyarakat Islam termasuk yang jauh beribu batu,” kata Muhammad Hafeez.

Selain misi korban di luar negara, rakaman program Rehlah Ibrahim turut dilaksanakan di Malaysia iaitu di negeri Pahang.

Bagi seorang lagi pengacara Rehlah Ibrahim, Jalal Zaiki walaupun kehidupan umat Islam di negara ini jauh lebih baik berbanding Kemboja dan Tanzania namun masih terdapat golongan yang memerlukan perhatian dan bantuan.

“Dalam misi korban di Pahang bantuan diberikan kepada mereka yang mempunyai masalah kesihatan termasuk golongan muda dan warga emas.

“Ziarah kami melihat mereka yang diuji dengan nikmat kesihatan membuatkan kami rasa sangat insaf dengan rezeki berbentuk kesihatan yang diberikan Allah SWT,” katanya.

Jalal dalam pada itu berharap program Rehlah Ibrahim akan dapat memberi kesedaran kepada orang ramai untuk melakukan ibadah korban yang bukan sahaja mendapat ganjaran pahala tetapi memberi manfaat kepada orang lain.

Saksikan episod terakhir Rehlah Ibrahim yang akan disiarkan 10 malam ini di TV AlHijrah.

Rehlah Ibrahim merupakan sebuah program travelog yang membawa kisah dan teladan Nabi Ibrahim.

Penyertaan korban bersama EZ Qurban dibuka sehingga 11 Zulhijjah ini.— AlHijrah Online


HANTAR, MULAKAN KOMUNIKASI BAHAN LUCAH: PENGHANTAR MAKANAN DIDENDA RM10,000

JOHOR BAHRU: Seorang penghantar makanan didenda RM10,000 oleh Mahkamah Sesyen di sini hari ini selepas mengaku bersalah atas dua pertuduhan iaitu menghantar dan memulakan komunikasi bahan lucah menerusi aplikasi media sosial, dua tahun lepas.

Hakim Datuk Che Wan Zaidi Che Wan Ibrahim, yang menjatuhkan hukuman denda RM5,000 bagi setiap pertuduhan terhadap Muhammad Khair Maani, 25, memerintahkan tertuduh dipenjara enam bulan jika gagal membayarnya.

Mengikut kedua-dua pertuduhan, Muhammad Khair menggunakan platform Instagram secara sedar telah memulakan penghantaran komunikasi berbentuk gambar dan video lucah dengan niat untuk menyakitkan hati orang lain.

Dia didakwa melakukan kesalahan itu di Blok C, Taman Ungku Tun Aminah di sini pada 4.51 petang 24 Jan 2020 mengikut Seksyen 233(1)(a) Akta Komunikasi dan Multimedia 1998 dan dihukum mengikut Seksyen 233(3) akta sama membawa hukuman maksimum penjara setahun atau denda RM50,000 atau kedua-duanya, dan boleh didenda RM1,000 bagi setiap hari kesalahan itu diteruskan selepas pensabitan.

Muhammad Khair, yang tidak diwakili peguam, merayu hukuman ringan atas alasan hanya bekerja sambilan dan menanggung ibu serta adiknya.

Pegawai Pendakwa Suruhanjaya Komunikasi dan Multimedia Malaysia Nur Nazhzilah Mohammad Hashim pula memohon mahkamah menjatuhkan hukuman setimpal.–AlHijrah Online


MYA EDARAN MAHU JADI PENGELUAR BERAS TERKEMUKA NEGARA

KUALA LUMPUR: Kejayaan ahli keluarga dalam bidang keusahawanan menjadi inspirasi Pengasas MYA Edaran Sendirian Berhad, Airin Yusmira Mohd Yusof untuk berusaha memajukan peniagaan beras yang diusahakannya.

Airin berkata, beliau mempunyai impian untuk menjadikan MYA Edaran sebagai pengeluar beras terkemuka negara yang terkenal dengan kualiti dan jenamanya.

Untuk mencapai kejayaan itu, Airin berkata ia memerlukan usaha keras dan beliau positif syarikatnya mampu mencapai impian berkenaan.

MYA Edaran mengeluarkan produk beras super spesial tempatan dan beras basmathi di bawah jenama MYA5.

Produk keluaran syarikat di Rembau, Negeri Sembilan itu mempunyai pensijilan Makanan Selamat Tanggungjawab Industri (MeSTI) dan halal yang sah.

MYA Edaran turut menerima Anugerah Jenama Berprestij dari World Muslimpreneur yang menjadi kebanggaan Airin dan syarikatnya.

Airin dalam pada itu percaya perjalanan dalam bidang keusahawanan panjang dan mempunyai pelbagai cabaran namun beliau yakin dapat menempuh kesukaran melalui pengurusan perniagaan yang baik.

Beliau turut menasihatkan para usahawan untuk berani mengambil risiko dalam perniagaan dan keluar dari zon selesa untuk mengembangkan jenama masing-masing. – AlHijrah Online


MAIDAM TARIK SEMULA ARAHAN PEMAKAIAN PELITUP MUKA DI MASJID, SURAU

KUALA TERENGGANU: Semua jemaah masjid serta surau di Terengganu tidak lagi diwajibkan memakai pelitup muka mulai hari ini.

Arahan pemansuhan ketetapan tersebut dibuat oleh Majlis Agama Islam dan Adat Melayu Terengganu (MAIDAM) dengan perintah Sultan Terengganu Sultan Mizan Zainal Abidin.

Yang Dipertua MAIDAM Datuk Shaikh Harun Shaikh Ismail berkata penarikan arahan itu dibuat selepas melihat perkembangan semasa kes COVID-19 yang semakin rendah.

“Pada 7 Sept 2020, MAIDAM telah mengeluarkan arahan mewajibkan pemakaian pelitup muka dalam kalangan jemaah masjid serta surau dan masih berkuat kuasa sehingga hari ini.

Bagaimanapun selepas meneliti keadaan semasa dan panduan daripada Jabatan Kesihatan Negeri Terengganu, kita tarik balik arahan tersebut dan jemaah punya pilihan untuk terus pakai ataupun tidak,” katanya dalam kenyataan hari ini.

Bagaimanapun beliau berkata bagi jemaah yang mempunyai gejala seperti batuk, demam dan selesema, mereka masih digalakkan memakai pelitup muka untuk mengelak jangkitan kepada orang lain.

Menurutnya, Sultan Mizan turut menitahkan supaya rakyat terus menjaga kebersihan dan kesihatan diri serta keluarga masing-masing terutama menjelang Ramadan dalam masa beberapa hari lagi.

“Ke bawah Duli Yang Maha Mulia Sultan Mizan Zainal Abidin menzahirkan rasa kesyukuran ke hadrat Allah S.W.T dengan perkembangan semasa yang semakin baik.

“Bagaimanapun baginda mahu rakyatnya tidak leka dan terus mengambil berat hal-hal kebersihan demi kesihatan,” katanya.–AlHijrah Online


SAGU HATI UMRAH BERJUMLAH RM1,671 DIBAYAR PADA 18 FEBRUARI

KUALA LUMPUR: Jemaah umrah yang terpaksa membatalkan pemergian ke Tanah Suci akibat penangguhan sementara ibadah itu sebelum ini susulan penularan varian Omicron akan menerima bayaran sagu hati dari kerajaan bermula 18 Februari ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, berdasarkan mesyuarat yang telah diadakan di antara Jabatan Perdana Menteri (Hal Ehwal Agama), Kementerian Pelancongan, Seni dan Budaya (MOTAC), Kementerian Kewangan Malaysia dan Tabung Haji (TH), pembayaran sagu hati hanya akan dikreditkan menggunakan akaun simpanan TH para jemaah umrah bagi memudahkan urusan.

“Untuk makluman semua, MOTAC telah menyerahkan senarai nama sebanyak 8,027 jemaah umrah yang terkesan dan layak menerima sagu hati kepada TH.

“Daripada jumlah tersebut, pihak TH mendapati seramai hampir 1,000 jemaah umrah masih belum mempunyai akaun simpanan TH. Pengkreditan terus sagu hati sebanyak RM1,671 seorang ke dalam akaun simpanan TH akan dibuat pada hari Jumaat, 18 Februari 2022,” katanya dalam kenyataan hari ini.

Justeru beliau menyeru semua jemaah umrah yang masih belum mempunyai akaun simpanan TH diminta untuk membuka akaun TH sebelum 18 Februari 2022.

“Bagi mereka yang mempunyai kesukaran untuk mendaftar secara atas talian, boleh terus ke cawangan TH terdekat untuk tujuan pendaftaran dan akan dibantu sebaiknya oleh semua kakitangan di cawangan-cawangan TH. Para jemaah yang terkesan akan dilayan dengan serta merta tanpa perlu beratur dan menunggu lama.

“Saya juga telah memaklumkan kepada pihak TH supaya segala tuntutan pembayaran ini akan dipermudahkan semaksimanya supaya tidak berlaku kesulitan yang besar terhadap tuntutan ini. Semoga semua urusan para penerima dipermudahkan oleh Allah SWT,” katanya.

Kerajaan sebelum ini menangguhkan sementara kebenaran perjalanan umrah bermula 8 Januari berikutan peningkatan kes varian Omicron dalam kalangan jemaah umrah, namun kebenaran semula telah diberikan bermula 8 Februari lalu. — AlHijrah Online


KONTAK RAPAT KLUSTER SIVAGANGGA: SURAU DI SHAH ALAM DIARAH TUTUP

SHAH ALAM: Operasi harian Surau Al Jannah, di Seksyen 23 Shah Alam termasuk solat fardhu Jumaat, solat lima waktu berjemaah dan aktiviti pengimarahan yang lain dihentikan sementara.

Ia berikutan terdapat ahli jemaah yang dipercayai mempunyai kontak rapat dengan individu yang disahkan positif COVID-19 dari kluster Sivagangga.

Menerusi satu kenyataan, Jabatan Agama Islam Selangor (JAIS) berkata, penutupan itu sebagai langkah pencegahan awal bagi mengekang penularan jangkitan.

JAIS turut mengarahkan jawatankuasa surau menutup semua operasi surau. Bagaimanapun hanya tiga orang petugas jawatankuasa sahaja dibenarkan untuk memimpin solat fardlhu di surau berkenaan.

Selain itu, operasi sekolah KAFA Integrasi Al Jannah juga ditutup berkuat kuasa serta merta.

“Jawatankuasa surau hendaklah memastikan individu berkenaan menjalankan saringan ujian COVID-19 dan melaporkan keputusan saringan kepada JAIS.

Proses sanitasi, kata kenyataan itu hendaklah dilakukan serta merta di seluruh kawasan surau dan sekolah KAFA.

Surau Al Jannah hanya boleh beroperasi semula setelah mendapat kebenaran oleh JAIS. – AlHijrah Online


‘LEPAK GENG UTAGHA’, INISIATIF DAKWAH MADAD TARIK GOLONGAN BELIA

SUNGAI PETANI: Berdakwah dan menarik golongan belia ke masjid menerusi aktiviti sukan, itu kelainan yang dibawakan Murtadha Dakwah Centre (MADAD).

Menerusi program ‘Lepak Geng Utagha’, anak muda di sekitar Kedah diberi pendedahan untuk mencorak kehidupan yang positif dengan melibatkan diri dalam aktiviti riadah.

Pengarah Urusan MADAD Mohammad Yaakub Yusra Mohd Yusof berkata, dua acara dipertandingkan iaitu sepak penalti dan e-football yang berlangsung di pekarangan Masjid Darul Murtadha di MADAD.

Seramai 128 pasukan menyertai pertandingan sepak penalti yang menawarkan hadiah sehingga RM4,000 sementara hampir 700 belia menyertai e-football yang menghimpunkan peserta terbaik daerah dan negeri.

“InsyaAllah kita ingin menubuhkan unit ‘e-sports’ di bawah MADAD, untuk kita boleh berada selari dengan pembangunan anak-anak muda.

“Inisiatif yang kita lakukan itu berjaya menarik anak-anak muda untuk hadir solat berjemaah di masjid,” katanya kepada pemberita.

Dalam masa yang sama, MADAD turut mengambil iktibar daripada zaman Rasulullah SAW yang memperluaskan peranan masjid kepada pusat aktiviti masyarakat yang dapat mengeratkan ukhwah penduduk sekitar.

Masjid Darul Murtadha juga menyediakan hotel kapsul sebagai kemudahan kepada musafir untuk berteduh sebelum memulakan perjalanan selain menyediakan taman permainan kanak-kanak bagi menggalakkan anak-anak dan ibu bapa mengunjungi masjid.

Sementara itu, bagi peserta Md Yussof Mohammad, 27, dia telah menyertai pelbagai pertandingan di seluruh negara merasa kagum dengan usaha yang dilakukan oleh MADAD.

Katanya, semua peserta pertandingan tidak melupakan tanggungjawab agama walaupun mereka dalam ‘mood’ pertandingan.

“Kita dapat eratkan silaturrahim, bagi ilmu pengetahuan kepada kita supaya dalam keadaan sedang beriadah kita juga dapat pelajaran baharu mengenai dakwah menerusi pusat dakwah MADAD,” katanya.

Masjid Darul Murtadha merupakan sebahagian projek pembangunan Murtadha Dakwah Centre yang meliputi pembangunan rumah warga emas, kompleks tahfiz integrasi dan stadium e-sport, hub sukan sunnah serta penyediaan khidmat pengurusan jenazah yang dilakukan secara percuma.


KES DERA BELLA: NASIB SITI BAINUN DIKETAHUI ESOK

KUALA LUMPUR: Keputusan sama ada pengasas Rumah Bonda Siti Bainun Ahd Razali, dipanggil untuk membela diri atau dibebaskan atas pertuduhan mengabai dan menganiaya seorang remaja perempuan sindrom Down dikenali sebagai Bella, akan diketahui esok di Mahkamah Sesyen di sini.

Hakim Izralizam Sanusi dijadual membacakan keputusan di akhir kes pendakwaan pada 9 pagi.

Sekiranya keputusan mahkamah memihak kepada pihak pendakwaan yang berpendapat wujud kes prima facie terhadap Siti Bainun, 30, maka dia akan dipanggil membela diri, manakala jika sebaliknya pengasas rumah kebajikan itu akan dilepaskan dan dibebaskan.

Pada 28 Okt lepas, pihak pendakwaan menutup kesnya selepas memanggil 22 saksi pada perbicaraan kes itu yang bermula 30 Mac lepas.

Selain Bella, saksi lain termasuk bekas penghuni Rumah Bonda iaitu Yasmin Nahar Mahmood, pakar psikiatri Dr Wan Asyikin Wan Azlan, pembantu pengurus syarikat swasta Zurianty Sudin dan pakar bedah plastik Dr Salmi Mohamed Shukur.

Kes itu dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria, Fazeedah Faik dan Shakira Aliana Alias manakala peguam Nur’Aminahtul Mardiah Md Nor, Mohammad Farhan Maaruf, Nurul Hafidzah Hassan dan Nur Ellena Mohamed Razif mewakili Siti Bainun.

Siti Bainun, mengaku tidak bersalah mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.–AlHijrah Online


KES COVID-19 DI KEDAH MENINGKAT

ALOR SETAR: Sebanyak 491 kes baharu COVID-19 direkodkan di Kedah bagi Minggu  Epidemiologi (ME) ke-28 bermula 10 hingga 16 Julai lalu, sekali gus merekodkan peningkatan sebanyak 34.5 peratus.

Pengerusi Jawatankuasa Kesihatan dan Kerajaan Tempatan Kedah, Datuk Dr Mohd Hayati Othman berkata majoriti kes positif melibatkan saringan bergejala iaitu 53.6 peratus diikuti saringan kontak rapat (15.7 peratus) dan saringan kendiri (15.3 peratus).

“Kes baharu 21 Julai 2022 (semalam) adalah sebanyak 109 kes dengan majoriti mereka kategori umur 19 hingga 59 tahun iaitu sebanyak 69 kes atau 63.3 peratus.

“Kes COVID-19 dalam kalangan warga emas mencatatkan sebanyak 18 kes atau 16.5 peratus. Kes-kes yang dilaporkan hanya menunjukkan gejala ringan dan dikuarantin di rumah masing-masing.” katanya dalam satu kenyataan, semalam.

Tambah Dr Mohd Hayati, memandangkan Pusat Kuarantin dan Rawatan COVID-19 (PKRC) di Kedah ditutup pada 15 Mei lalu, kes yang memerlukan rawatan dimasukkan ke wad COVID-19 di hospital.

Manakala  kes bergejala ringan dipantau oleh Pusat Penilaian COVID-19 (CAC) yang beroperasi di klinik kesihatan dan secara maya.

Sementara itu, mengulas mengenai penyakit tangan, kaki dan mulut (HFMD) pula, beliau berkata Kedah mencatat penurunan sebanyak 43.6 peratus berbanding minggu sebelumnya.

“Sebanyak 105 kes baharu HFMD dilaporkan di Kedah iaitu penurunan 81 kes atau 43.6 peratus berbanding dengan minggu sebelumnya. Tiada wabak baharu dilaporkan sepanjang minggu berkenaan,” katanya.– AlHijrah Online


Inkues Muhammad Adib ditutup

KUALA LUMPUR – Mahkamah Koroner memutuskan untuk menutup prosiding perbicaraan Inkues Kematian anggota bomba dan penyelamat (JBPM), Muhammad Adib Mohd Kassim, di Shah Alam hari ini.

Koroner, Rofiah Mohamad membuat keputusan itu selepas berpuas hati dengan keterangan saksi-saksi yang ditampilkan. Tarikh keputusan inkues berkenaan akan ditetapkan kemudian oleh Mahkamah Koroner.

Ini sekaligus menyaksikan permohonan Pegawai Pengendali, Faten Hadni  Khairuddin untuk memanggil seorang pakar patologi lain ditolak.

Prosiding yang bermula 11 Februari lepas menyaksikan 30 saksi dipanggil memberi keterangan yang memakan masa 41 hari perbicaraan.

Sementara itu, mahkamah menjemput pihak-pihak berkepentingan untuk membuat hujahan yang ditetapkan pada 21 Ogos depan.

Pasukan peguam yang mewakili keluarga Muhammad Adib dijangka akan memfailkan hujahan bertulis kepada mahkamah.

Sebelum ini Mahkamah Koroner Shah Alam menetapkan tarikh 24 Julai untuk memutuskan sama ada sesi prosiding inkues akan ditamatkan atau sebaliknya.

Muhammad  Adib, 24 yang bertugas sebagai anggota bantuan kecemasan JPBM Subang Jaya parah dalam rusuhan Kuil Sri Maha Mariamman, USJ 25, Subang Jaya  pada 27 November tahun lalu dan meninggal dunia pada 17 Disember 2018 di Institut Jantung Negara selepas 21 hari dirawat.


Serangan kejam di Sri Lanka wajar dikutuk

GEORGETOWN – Serangan kejam di Sri Lanka sehingga meragut lebih 200 nyawa dan mencederakan ratusan rakyat negara itu dilihat sebagai satu perbuatan kejam dan terkutuk.

Mufti Pulau Pinang, Datuk Seri Dr Wan Salim Wan Mohd Noor berkata,  perbuatan terkutuk itu disifatkan dilakukan oleh mereka yang bersifat tidak bertamadun.

Menurutnya, serangan itu tidak boleh diterima dan perlu ditentang oleh masyarakat antarabangsa tanpa mengira agama dan budaya.

“Sekali lagi masyarakat antarabangsa dikejutkan dengan tindakan ganas
 dan mengerikan di Sri Lanka. Serangan kejam ini dilaporkan telah
meragut ratusan nyawa dan kecederaan orang awam. Lebih memilukan,
serangan ini berlaku ketika sambutan Hari Easter oleh masyarakat
beragama Kristian,” katanya.

Menurutnya, mereka yang  bertanggungjawab ke atas serangan itu wajar dikutuk seperti penjenayah yang terlibat dalam kejadian tembakan rambang di Christchurch, New  Zealand pada Mac lalu.

“Jika kita mengutuk serangan ke atas
penganut agama Islam di Christchurch, New Zealand baru-baru ini, maka
dengan nada yang sama kita juga mengutuk serangan ke atas penganut agama
 Kristian di Sri Lanka. Saya juga menuntut agar mereka yang terlibat
diadili dengan sewajarnya.

“Saya juga ingin mengajak pimpinan politik, agama dan kaum supaya berusaha meningkatkan lagi kesedaran dan pengetahuan dalam kalangan pengikut masing-masing mengenai kepentingan hubungan yang harmoni dan saling menghormati antara satu sama lain,” katanya.

Wan Salim berkata, semua pihak perlu mengetepikan sikap taksub terhadap kaum dan agama sendiri serta mengelakkan perasaan bermusuh dan berprasangka terhadap agama lain.

“Umat Islam khususnya, saya ingin menasihati mereka supaya tidak terpengaruh dengan desakan atau permintaan untuk membenci dan memusuhi individu yang berbeza etnik dan agama dengan mereka.

“Perbezaan agama dan etnik perlu diterima sebagai realiti dan kehendak Allah s.w.t. dengan  tujuan agar boleh berkenalan dan saling membantu antara satu sama lain.

“Perbezaan agama tidak wajar dijadikan faktor permusuhan dan saling membenci antara satu sama lain. Saya yakin jika penganut pelbagai agama  benar-benar memahami dan menghayati ajaran masing-masing, maka tindakan ganas seperti ini dapat dibendung.

“Masalah dunia hari ini, orang  menggunakan agama untuk menjustifikasikan tindakan yang didorong oleh nafsu mereka, padahal agama tidak sama sekali merestui tindakan tersebut, malah bercanggah dengan ajaran-ajarannya,” katanya. – SINAR HARIAN


GRED GAJI PEMBANTU HAL EHWAL ISLAM SEDANG DIKAJI – IDRIS AHMAD

KUALA NERUS: Kerajaan dalam usaha menaikkan gred jawatan pembantu hal ehwal Islam yang ditugaskan di pelbagai jabatan dan agensi kerajaan.

Menteri di Jabatan Perdana Menteri (Hal Ehwal Agama), Senator Idris Ahmad berkata, seramai 2,124 pembantu hal ehwal agama dilantik dan diberi tanggungjawab melaksanakan pelbagai program keagamaan di pelbagai agensi dan jabatan kerajaan.

Setakat ini, katanya, tangga gaji pembantu hal ehwal agama yang turut bertanggungjawab melaksanakan pelbagai program keagamaan adalah antara gred 19 dan 29.

“Kita dalam usaha menaikkan tangga gaji jawatan diseliakan Jabatan Kemajuan Islam (JAKIM) itu kepada gred 41 dan 44,” katanya dalam ucapan penangguhan sempena Muktamar PAS ke-67, hari ini.

Dalam perkembangan lain, Idris meminta pengusaha pusat tahfiz, sekolah agama rakyat dan institusi pondok untuk mendaftar institusi mereka bagi membolehkan bantuan disalurkan.

Katanya, kerajaan bersetuju memindahkan peruntukan daripada infrastruktur kepada operasi.

“Kerajaan memperuntukkan RM100 juta untuk inisiatif pendidikan bagi kerja penyelenggaraan sekolah tahfiz, sekolah agama rakyat dan institusi pondok.

“Sehingga Ogos lalu, kerajaan membelanjakan RM60 juta untuk membantu 1,066 institusi pendidikan Islam termasuk sekolah agama, institusi tahfiz dan pondok bagi penambahbaikan dan kerja menaik taraf.

“Peruntukan bagi kerja penyelenggaraan kepada institusi pendidikan Islam termasuk sekolah agama, institusi tahfiz dan pondok sudah disalurkan dan berbaki RM40 juta,” katanya.

Idris berkata, pengusaha institusi pendidikan persendirian diminta berdaftar dengan Jabatan Kemajuan Islam (JAKIM) bagi membolehkan penyaluran bantuan dilaksanakan. –AlHijrah Online


POLIS NEW ZEALAND PERKENAL UNIFORM UNTUK WANITA BERHIJAB

WELLINGTON: New Zealand mula memperkenalkan pakaian seragam polis bagi anggota wanita beragama Islam yang bertudung.

Rekaan uniform berkenaan dibuat salah seorang anggota polis, Zeena Ali, 30. Beliau mula menyertai bidang kepolisan selepas tragedi berdarah di Christchurch, Mac tahun lepas yang menyaksikan serangan bersenjata ke atas para jemaah di dua masjid.

Menurut Zeena, lebih ramai wanita beragama Islam kini diperlukan sebagai anggota keselamatan, khususnya dalam membantu masyarakat Islam, sebagai mana apa yang berlaku di Christchurch yang terang-terangan menyasarkan komuniti Islam.

Zeena juga optimis jika ramai wanita menyertai bidang kepolisan dan petugas barisan hadapan, ia mampu, mereka mampu membantu mengurangkan kadar jenayah, khususnya di New Zealand.

“Saya bangga jadi anggota polis wanita pertama bertudung, dan berasa ‘hebat’. Ia kerana dapat saya menunjukkan bahawa pasukan polis New Zealand juga kini mempunyai pakaian seragam berhijab.”

Zeena juga yakin, dengan pengenalan pakai seragam polis versi berhijab ini, maka semakin ramai wanita Islam akan turut serta menyumbang kepada keselamatan dan kesejahteraan New Zealand.

Beliau turut gembira kerana dapat berkhidmat kepada tanah airnya sambil menjunjung prinsip dan kepercayaan agama Islam yang dianutinya.

Polis New Zealand, dalam pada itu meraikan kepelbagaian latar belakang pemohon yang ingin menyertai pasukan keselamatan itu.

Dalam halaman pengambilan pasukan itu, polis New Zealand “mengiktiraf perbezaan perspektif dan pengalaman pemohon”. Ia disifatkan sebagai mampu meningkatkan kebolehan pasukan itu.

Ia juga menyebut “perbezaan” itu sebagai satu yang perlu untuk berkhidmat kepada masyarakat pelbagai agama di negara itu. – AlHijrah Online


ISRAEL SERANG GAZA SEBELUM 2 MAC DEPAN?

KUALA LUMPUR: Rejim zionis Israel mungkin melancarkan operasi tentera dalam skala besar terhadap wilayah konflik Gaza sebelum 2 Mac depan.

Bercakap dalam temubual dengan stesen TV, Perdana Menteri Israel, Benjamin Netanyahu semalam dipetik agensi berita Anadolu sebagai berkata, jika serangan roket berterusan dari Gaza, pihaknya boleh melancarkan operasi “skala besar” ke atas wilayah Palestin itu sebelum pilihan raya Israel pada 2 Mac depan.

Serangan ke atas Gaza, wilayah Palestin, adalah “skrip biasa” yang digunakan Netanyahu untuk mengekalkan sokongan pada pilihan raya negara haram itu.

Operasi tentera rejim Israel yang menjajah wilayah Palestin sejak 1948 boleh dilihat pada akhir tahun 2008, 2012 dan 2014 ke atas Gaza yang dikuasai Hamas.

Hamas dipilih rakyat Palestin di Gaza melalui pilihan raya 2007, namun Israel dan sekutunya, Amerika Syarikat (AS) tidak mengiktiraf pilihan warga Palestin itu.

Sejak itu, wilayah Gaza dikepung dari darat, udara dan laut menyebabkan dua juta populasinya mengalami krisis kemanusiaan teruk. — AlHijrah Online


JURUTEKNIK PENCAWANG TELEKOMUNIKASI MAUT DISENGAT TEBUAN

KULIM: Seorang juruteknik meninggal dunia selepas disengat tebuan ketika melakukan kerja baik pulih di sebuah pencawang telekomunikasi di Felda Gunung Bongsu, Karangan, di sini semalam.

Ketua Polis Daerah Kulim Supt Mohd Redzuan Salleh berkata, Mohamad Hafizuddin Husin, 30, meninggal dunia semasa menerima rawatan di wad kecemasan di Hospital Kulim, kira-kira jam 12.10 tengah malam semalam.

Katanya polis menerima laporan berhubung kejadian kira-kira jam 1.30 petang dari seorang lelaki memaklumkan rakan setugasnya disengat tebuan.

“Ketika kejadian (petang Rabu), mangsa sedang melakukan kerja baik pulih kerosakan di atas pencawang sebelum tiba-tiba diserang kawanan tebuan.

“Mangsa yang dalam keadaan lemah sempat turut dari pencawang dan terus dibawa ke sebuah klinik kesihatan untuk menerima rawatan,” katanya dalam satu kenyataan hari ini.

Tambah Redzuan, doktor yang merawat mangsa kemudian meminta mangsa dihantar ke Hospital Kulim kerana keadaan mangsa agak tenat.

Bedah siasat mendapati mangsa maut disebabkan kejutan anafilaksis yang teruk akibat sengatan tebuan, ujarnya.

Kes diklasifikasikan sebagai mati mengejut dan mayat mangsa diserahkan kepada keluarga sebelum dikebumikan di Derga, Alor Setar.—AlHijrah Online


MALAYSIA KECAM SERANGAN TIDAK BERPERIKEMANUSIAAN ISRAEL

PUTRAJAYA: Malaysia mengecam sekeras-kerasnya tindakan biadap Tentera Rejim Israel yang menyerang umat Islam Palestin termasuk anggota perubatan dan wartawan di Masjid Al-Aqsa pada Jumaat.

Menteri Luar Datuk Seri Saifuddin Abdullah berkata perbuatan keji serta tidak berperikemanusiaan itu amat dikesali dan tidak sepatutnya berlaku terutama pada Jumaat apatah lagi umat Islam Palestin sedang berpuasa serta menunaikan ibadah ketika Ramadan.

“Tindakan Tentera Rejim Israel yang turut menyasarkan wanita dalam serangan itu, satu tindakan yang kejam dan tidak boleh diterima sama sekali,” katanya dalam satu kenyataan pada Sabtu.

Saifuddin menegaskan bahawa Malaysia akan terus konsisten dalam memperjuangkan nasib dan kebajikan rakyat Palestin.

Sekurang-kurangnya 153 rakyat Palestin cedera susulan pertempuran antara tentera Israel dan rakyat Palestin apabila tentera menyerbu perkarangan masjid selepas solat subuh pada Jumaat. – AlHijrah Online


PERLU JUJUR, TANGGUNGJAWAB ATAS KESELAMATAN DIRI, KELUARGA JIKA MAHU RENTAS NEGERI – KJ

KUALA LUMPUR: Kerajaan tidak akan mewajibkan pelaksanaan ujian kendiri COVID-19 kepada individu belum atau menolak vaksin, yang mahu merentas negeri.

Menteri Kesihatan Khairy Jamaluddin Abu Bakar berkata,cadangan mewajibkan ujian kendiri sudah dikaji dan pihaknya mendapati ia sukar untuk dikuat kuasakan.

Ujarnya, semua pihak perlu jujur dan bertanggungjawab bagi memastikan keselamatan diri dan keluarga jika mahu merentas negeri.

Sementara itu, kebenaran rentas negeri yang akan diumumkan dalam tempoh beberapa hari lagi, tidak akan menggunakan prosedur operasi standard (SOP) baharu, sebaliknya menggunakan SOP sedia ada.

Ikut laporan penuh Berita Alhijrah 7 Oktober 2021.—AlHijrah Online


KADAR TARIF ELEKTRIK BARU AKAN DIUMUMKAN

PUTRAJAYA: Kerajaan akan mengumumkan kadar tarif elektrik yang baru bagi pengguna domestik dan industri untuk tahun 2021 minggu ini.

Perkara itu dimaklumkan Menteri Tenaga dan Sumber Asli, Datuk Dr Shamsul Anuar Nasarah.

“Kita akan umumkan dalam minggu ini. Tunggu,” katanya ringkas kepada media selepas Perhimpunan Bulanan Kementerian Tenaga dan Sumber Asli (KeTSA) pagi tadi.

Ujar Shamsul Anuar, kerajaan telah melaksanakan pelbagai inisiatif sebelum ini dalam usaha untuk membantu mengurangkan bil elektrik rakyat.

Pada Jun lepas, Shamsul Anuar berkata kerajaan memberi jaminan bahawa kepentingan rakyat akan sentiasa menjadi keutamaan dalam menilai semula kadar semasa tarif elektrik.

Suruhanjaya Tenaga (ST) dijangka mengumumkan tarif baharu bagi tempoh Januari hingga Jun 2021 pada penghujung tahun ini selepas mendapat persetujuan kabinet.

Tenaga Nasional Bhd (TNB) pada September lepas dilapor menjangkakan kemungkinan berlaku penurunan kecil kadar tarif elektrik bagi tahun depan berikutan penyusutan kos pengeluaran arang batu dan gas semasa.—AlHijrah Online


POLIS TAHAN PASANGAN BANTU SIASATAN BAYI DITINGGALKAN

SEREMBAN: Polis menahan seorang lelaki dan wanita di Garden Avenue Seremban 2 bagi membantu siasatan berhubung kes bayi ditinggalkan di perhentian bas depan Sekolah Menengah Kebangsaan (SMK) Sri Sendayan, semalam.

Ketua Polis Daerah Seremban, ACP Mohd Said Ibrahim berkata, pasangan tersebut ditahan pada jam 7.30 petang semalam.

“Berdasarkan siasatan dan maklumat yang diperolehi, polis menahan seorang perempuan dan lelaki Melayu berumur 26 dan 23 tahun, disyaki kekasih di Garden Avenue Seremban 2 untuk membantu siasatan.

“Mereka akan direman hari ini. Kes disiasat di bawah Seksyen 31(1)(a) Akta Kanak-Kanak 2001,” katanya.

Sebelum ini media melaporkan, seorang pekerja pembersihan SMK Sri Sendayan menemui seorang bayi yang dibungkus dengan tuala dan diletakkan dalam kotak, di perhentian bas depan sekolah tersebut pada jam 11.58 pagi.

Bagaimanapun, bayi tersebut berada dalam keadaan sihat dan dipercayai berusia dua hari.—AlHijrah Online


KWSP NAFI DAKWAAN MENGENAI KRISIS TUNAI

KUALA LUMPUR: Kumpulan Wang Simpanan Pekerja (KWSP) menafikan spekulasi yang tersebar, mendakwa tentang krisis tunai yang dihadapi dana persaraan itu selain menyangkal bahawa Akta KWSP 1991 akan dipinda untuk menghalang pesara daripada mengeluarkan simpanan mereka.

Dalam satu kenyataan, KWSP berkata ia sentiasa mengekalkan kecairan yang mencukupi untuk memenuhi semua komitmennya.

Jelasnya, segala aktiviti jual beli aset luar negara adalah sebahagian daripada operasi pelaburan KWSP mengikut alokasi aset strategiknya sambil menegaskan bahawa langkah itu bukan untuk membayar pengeluaran prapersaraan.

“Malah, terdapat peningkatan yang stabil dalam keseluruhan pelaburan asing KWSP sejak beberapa tahun yang lepas, walaupun semasa berlakunya krisis COVID-19.

“Selain itu, KWSP juga menyangkal spekulasi bahawa Akta KWSP 1991 akan dipinda untuk menghalang pesara daripada mengeluarkan simpanan mereka,” katanya.

KWSP mengeluarkan kenyataan bagi menafikan spekulasi yang tersebar melalui WhatsApp yang merujuk kepada satu rencana akhbar antarabangsa bertarikh 7 April 2023, bertajuk “Bank Negara says Malaysians could run out of savings 19 years too soon”.

“Apa yang diketengahkan oleh Bank Negara Malaysia (BNM)  ialah situasi yang membimbangkan bagi pesara yang disebabkan oleh isu struktur seperti gaji yang rendah, yang sememangnya wujud sebelum pandemik melanda,” katanya.

Menurut BNM di dalam laporannya, simpanan median untuk kumpulan umur 51-55 hanya akan bertahan lima tahun selepas pengeluaran pada umur 55, dan ia telah menurun kepada sekitar tiga tahun selepas pengeluaran berkaitan pandemik.

Laporan itu selanjutnya menyatakan bahawa rata-rata rakyat Malaysia akan menghadapi risiko kehabisan simpanan persaraan mereka 19 tahun sebelum kematian, dengan jangka hayat global meningkat kepada 77 tahun ke atas menjelang 2050, katanya.

Selain itu, golongan milenial dalam lingkungan umur 26-40 tahun berkemungkinan menghadapi cabaran kewangan yang ketara, kerana ramai berhadapan kesukaran untuk memenuhi had Simpanan Asas KWSP sebanyak RM240,000.

“Pengeluaran khas berkaitan pandemik juga telah menyebabkan pengurangan signifikan dalam jumlah simpanan persaraan ahli,” jelas KWSP.

Sehingga Mac 2023, 70.5 peratus daripada 7.2 juta ahli sektor formal aktif berumur 18-55 tahun tidak memenuhi had Simpanan Asas KWSP mengikut umur manakala 3.1 juta atau 39 peratus ahli yang membuat pengeluaran khas dan berumur di bawah 55 tahun setakat Januari 2023 masih belum mula membina semula simpanan mereka.

Justeru, tahap simpanan mereka kekal rendah, dengan median simpanan sebanyak RM890.

“Keutamaan kami dalam perkara ini adalah untuk membina semula simpanan persaraan dan memperluaskan perlindungan kepada mereka yang berada di luar skop semasa Akta KWSP 1991.

“KWSP juga sedang berbincang dengan kerajaan mengenai pembaharuan yang berpotensi untuk menangani isu ketidakcukupan simpanan persaraan yang semakin terjejas akibat pandemik,” katanya.

Ia turut menyarankan ahli agar hanya rujuk kepada berita sahih daripada sumber rasmi, dan bukannya spekulasi melalui media sosial. — AlHijrah Online


SUGARBOOK: IBU BAPA BERTANGGUNGJAWAB DIDIK ANAK-ANAK, JAGA MARUAH DIRI

KUALA LUMPUR: Pendedahan ribuan remaja yang kebanyakkannya pelajar wanita Institut Pengajian Tinggi (IPT) awam dan swasta mendaftarkan diri sebagai ‘sugar baby’ di aplikasi Sugarbook meresahkan banyak pihak terutama ibu bapa.

Bagi Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary, sebagai bapa beliau berkongsi kerisaun terhadap penglibatan anak muda dalam aplikasi tidak bermoral seperti Sugarbook.

“Kadang-kadang, boleh jadi termenung memikirkan apakah anak kita bersedia untuk menghadapi segala ujian dan cabaran ketika berjauhan dengan keluarga,” tulis Ahmad Marzuk di laman Facebook rasminya.

Beberapa hari selepas pendedahan jumlah pelajar IPT yang terlibat dengan Sugarbook, kerajaan telah mengambil tindakan drastik dengan menyekat laman sesawang serta aplikasi yang menyediakan saluran pertemuan di antara golongan lelaki kelas atasan yang dikenali sebagai ‘Sugar Daddy’ dan golongan wanita dalam lingkungan usia 18 – 35 tahun.

Menurut Ahmad Marzuk, kementeriannya juga akan menggerakkan inisiatif untuk mendekati mahasiswi terlibat dengan aktiviti yang boleh merosakkan akhlak mereka.

“Di pihak ibu bapa pula, jangan lupa tanggungjawab kita untuk mendidik anak-anak agar menjadi hamba yang bertakwa dan mampu memelihara maruah serta kesucian diri.

“Pasakkan ke dalam hati mereka bahawa Allah Ar-Razaq lah yang memberi rezeki, agar mereka tidak mudah menghinakan diri dengan mengharap kepada makhluk walaupun ketika keadaan mendesak,” katanya. – AlHijrah Online


POLIS TERENGGANU NAFI OP KHAS MOTOSIKAL BERUNSUR SABOTAJ

KUALA TERENGGANU: Polis Terengganu menafikan bahawa pelaksanaan Op Khas Motosikal pada Jumaat dan Sabtu lepas mengandungi unsur sabotaj terhadap program himpunan tahunan RXZ Members 5.0 yang berlangsung dalam tempoh sama di Kuala Nerus.

Ketua Polis Terengganu Datuk Mazli Mazlan berkata operasi tersebut dijalankan secara bersepadu dengan Jabatan Pengangkutan Jalan (JPJ) selepas menerima aduan dan rungutan orang ramai terhadap tindakan segelintir penunggang motosikal yang bukan sahaja memandu secara melulu, malah mengganggu ketenteraman awam.

Beliau menegaskan operasi tersebut tugas rutin yang dijalankan pihak polis bagi memastikan keselamatan orang ramai dan bukannya berunsur politik seperti yang didakwa sesetengah pihak.

“Selepas mendapat aduan, pihak kami telah menjalankan pemantauan dan memang benar terdapat pelanggaran undang-undang dalam kalangan peserta RXZ Members 5.0 yang menunggang secara melulu hingga membahayakan pengguna jalan raya lain termasuk di kawasan lebuh raya dan jalan negeri.

“Bunyi ekzos yang diubah suai pula sangat kuat hingga mengganggu pesakit di hospital dan masyarakat yang tinggal berdekatan. Jadi ini memang tugas rutin polis…tak ada kena mengena dengan politik atau ada arahan sesiapa,” katanya pada sidang media di Ibu Pejabat Polis Kontinjen (IPK) Terengganu di sini hari ini.

Menurut Mazli pihak polis sentiasa menyokong program atau aktiviti yang memberi impak positif kepada sosioekonomi penduduk selagi ia tidak melanggar undang-undang sedia ada.

Katanya polis juga tidak boleh berkompromi dengan isu keselamatan orang awam dan segala tindakan yang diambil terhadap peserta program RXZ Members 5.0 adalah mengikut lunas undang-undang sedia ada.

“Tiada isu dengan penganjur kerana mereka dah mohon permit daripada polis, cuma segelintir pemilik motosikal yang mengambil kesempatan di sebalik program itu untuk lakukan kesalahan,” katanya.

Sejak semalam warga net meluahkan rasa tidak puas hati di media sosial setelah ada peserta program yang berlangsung di Gong Badak, Kuala Nerus dengan menghimpunkan pemilik motosikal RXZ termasuk dari Sabah dan Sarawak itu, ditahan polis dan JPJ dalam op berkenaan selain ada yang motosikal mereka disita.

Sebahagian hantaran mengaitkan tindakan pihak berkuasa itu sebagai arahan daripada ‘pihak atasan’ memandangkan acara itu diadakan di negeri pembangkang.

Dalam pada itu, Mazli berkata 185 motosikal ditahan dan 292 saman dikeluarkan sepanjang dua hari operasi yang dijalankan di sekitar daerah Kuala Nerus dan Kuala Terengganu itu.

Beliau berkata antara kesalahan yang direkodkan tiada cermin sisi, tiada lesen memandu, pengubahsuaian ekzos kenderaan dan nombor pendaftaran tidak mengikut spesifikasi ditetapkan.

“Sepanjang dua hari operasi, 73 kes kemalangan turut dilaporkan dengan empat daripadanya adalah kemalangan maut melibatkan peserta program RXZ Members 5.0,” katanya.

Sementara itu, Pengarah JPJ Terengganu Zulkarnain Yasin berkata 134 kesalahan direkodkan pihaknya sepanjang dua hari operasi dengan beberapa kesalahan ekstrem dikesan seperti mengubah suai paip ekzos motosikal hingga menjadikan bunyi terlalu bising dan menggunakan nombor pendaftaran terlalu kecil.

“Daripada 40,000 peserta program RXZ Members 5.0, hanya 1.34 peratus yang dikenakan tindakan kerana melanggar peraturan. Jadi, tiada istilah ‘pukat-memukat’ seperti didakwa sesetengah pihak kerana tindakan yang diambil untuk menjaga keselamatan pengguna jalan raya lain dan orang ramai,” katanya pada sidang media berasingan hari ini. –AlHijrah Online


PERITNYA HIDUP SEBAGAI MANGSA PERANG AZERBAJIAN

KUALA LUMPUR: Lapan hari ditahan tentera Nagorno-Karabakh, umpama 80 hari terseksanya buat Durdana Aghayeva, 48,  yang ditangkap ketika cuba melarikan diri daripada keperitan tragedi Khojaly.

Melalui hari-hari menyedihkan, dipukul dan diseksa di ruang bawah tanah di sebuah balai polis, kenangan pahit yang sukar dilupakan.

Mengimbau detik 26 Februari 1992, ketika itu wanita kelahiran Khojaly baru berusia 20 tahun, bekerja sebagai operator telefon. Sama seperti kebanyakan anak muda yang lain, beliau menyimpan banyak impian termasuk melanjutkan pengajian – cita-citanya hancur disebabkan perang.

Merupakan anak sulung, mempunyai tiga adik lelaki, bapanya meninggal pada 1986 dan pada 2017 ibunya pula pergi buat selamanya.

Duta Besar Azerbaijan ke Malaysia Prof Dr Qaley Allahverdiyev berkata tragedi Khojaly merujuk kepada pembunuhan 613 orang penduduk etnik Azerbaijan pada Februari 1992 di Khojaly, sebuah bandar kecil di rantau Nagorno-Karabakh. Mangsa termasuk 106 wanita, 63 kanak-kanak dan 70 warga emas.

Allahverdiyev juga mengatakan kerajaan Azerbaijan sedang berusaha mendapatkan sokongan antarabangsa untuk mengiktiraf tragedi itu sebagai pembunuhan beramai-ramai. Lebih sejuta penduduk Azerbaijan terpaksa menjadi pelarian dan kehilangan tempat tinggal akibat pendudukan Armenia.

Pada malam kejadian berdarah itu, Allahverdiyev berkata 1,275 orang dijadikan tebusan sementara 150 lagi masih hilang.

Sama seperti mangsa perang lain, kenangan pahit itu terus menghantui Aghayeva. Dia lari bersama kira-kira 70 hingga 80 orang – kanak-kanak dan wanita, termasuk ahli keluarganya – ke kawasan hutan untuk mencari perlindungan. Malangnya, dia ditembak di kaki dan ditangkap.

Dalam temu bual eksklusif dengan Bernama di Baku baru-baru ini, Aghayeva – melalui penterjemah – berkata adik lelakinya berusia 19 tahun turut cedera dan ditangkap. Dipisahkan daripada ibu, nenek dan saudara lelaki mereka yang berjaya sampai di zon selamat.

“Malam yang dilalui terasa amat panjang, dalam cuaca sejuk kami terpaksa berjalan sejauh tiga kilometer ke balai polis, hanya kematian yang berlegar di fikiran ketika itu”.

Lapan hari berlalu, Aghayeva dan abangnya dibebaskan sebagai pertukaran kepada tawanan perang dan diserahkan kepada tentera Azerbaijan sebelum bersatu semula dengan keluarganya.

Pada 1998, beliau berkahwin dengan lelaki berasal dari Baku dan dikurniakan seorang bayi perempuan pada 2002.

Aghayeva masih bekerja sebagai operator telefon dan tinggal di kawasan perumahan disediakan kerajaan Azerbaijan.

“Selepas tragedi itu….saya seperti hilang arah….ketika bertemu dengan suami saya bercerita sedikit demi sedikit kepadanya dan beliau banyak memberi saya sokongan serta dorongan,” jelas Aghayeva.

“Dia menggalakkan saya untuk menceritakan kisah ini kepada dunia luar. Akhirnya, kisah saya dibukukan, ‘Eight Days In Armenian Captivity – Memories of a girl from Khojaly’,” kata Aghayeva, yang kehilangan suaminya tiga tahun lalu.

Tiada apa diinginkan Aghayeva, melainkan dunia yang aman dan bebas daripada peperangan dan konflik.

“Kedamaian kunci segala-galanya, saya telah menyaksikan kejamnya peperangan, berdoalah agar kemakmuran wujud di mana-mana. Saya tidak mahu kanak-kanak, wanita merasai apa yang saya lalui. Islam agama yang damai,” katanya.

Mencerita detik manis antara Azerbaijan dengan Armenia sebelum konflik tercetus Aghayeva berharap pendudukan itu akan berakhir.

Beliau telah melawat Amerika Syarikat, Turki, Itali, Rusia dan Iran untuk berkongsi pengalamannya dan menyampaikan mesej keamanan. Buku beliau ditulis pada 2016 dan diterbitkan dalam empat bahasa; Turki, Rusia, Azerbaijan dan Inggeris.

Merakamkan penghargaan kepada kerajaan dan rakyat Malaysia di atas sokongan yang diberikan dan menyimpan impian berpeluang mengunjungi Malaysia sauatu hari nanti untuk berkongsi mesej keamanan.

Konflik antara kedua negara bermula pada 1988 – tiga tahun sebelum pembubaran Kesatuan Soviet pada 1991 – berikutan tuntutan wilayah Armenia terhadap Azerbaijan.

Pada 1992, perang meletus antara dua bekas negara Soviet itu, menyebabkan pendudukan Armenia ke atas 20 peratus wilayah Azerbaijan, termasuk Nagorno-Karabakh dan tujuh daerah sekitarnya. Semua kawasan ini diiktiraf di peringkat antarabangsa, termasuk oleh Malaysia, sebagai sebahagian daripada Azerbaijan. — BERNAMA


DIPLOMASI SAMBAL BELACAN

KUALA LUMPUR: Tanpa disedari ramai, ‘diplomasi sambal belacan’ secara tidak langsung telah menjadi instrumen mengeratkan lagi hubungan dua hala Malaysia-Singapura.

Perkara itu akhirnya diketahui umum apabila Raja Permaisuri Agong Tunku Hajah Azizah Aminah Maimunah Iskandariah hari ini berkongsi kisah menarik mengenai sambal belacan hasil air tangannya yang digemari oleh seorang pemimpin dunia.

Siapa sangka sambal belacan yang sudah menjadi kelaziman untuk dinikmati bersama nasi putih mahupun juadah masakan lain bagi rakyat Malaysia turut memikat hati bekas Perdana Menteri Singapura iaitu mendiang Lee Kuan Yew.

Dalam satu hantaran di laman Twitter, Tunku Azizah yang lebih dikenali ‘cheminahsayang’ dalam platform media sosial itu menarik perhatian bahawa baginda pada masa dahulu merupakan pembekal rasmi sambal belacan kepada Lee.

Malah, Raja Permaisuri Agong masih menjadi pembekal sambal belacan ke republik itu dan kini dinikmati oleh anak mediang Lee yang merupakan Perdana Menteri Singapura Lee Hsien Loong.

“Yang ni, dah lama saya nak share dengan rakyat Malaysia …. saya dulu … the official sambal belacan supplier to the Prime Minister of Singapore .. Datuk Lee Kuan Yew … and now supply kepada anaknya PM Lee juga,” ciapnya.

Tunku Azizah pada masa sama turut berkongsi gambar sepucuk surat diutus oleh bekas Perdana Menteri Lee yang dimuat naik dalam akaun Instagram ‘airtangan_tunkuazizah’.

“The six packets of belacan you gave me were delicious. I shared them with my two sons. They have all been consumed. It is the best chilli belacan we have tasted. Can my family have a few more?

“Sorry to trouble you over this. It makes so many dishes taste better.”

(“Enam paket (sambal) belacan yang Tuanku berikan kepada saya sangat sedap. Saya menikmatinya bersama dua anak lelaki saya. Semuanya habis dimakan. Ia sambal belacan terbaik yang pernah kami rasai. Jika boleh keluarga saya mahu menikmatinya lagi

“Maaf kalau menyusahkan. Sambal ini menjadikan banyak hidangan lebih sedap.”)

Surat berkenaan bertarikh 23 Julai 2009.

Tunku Azizah yang memuat naik gambar berkenaan pada 2 Mei 2018 di laman Instagram berkenaan menyifatkan ia sebagai surat yang paling bermakna untuknya.

“…kerana sambal belacan…terharu sangat,” titah Seri Paduka.

Akaun Instagram ‘airtangan_tunkuzaizah’ memaparkan koleksi masakan oleh Baginda yang memang dikenali sebagai seorang anak raja yang gemar memasak. — BERNAMA


DUA PELAJAR UITM REMBAU MAUT KEMALANGAN MOTOSIKAL

REMBAU: Dua pelajar Universiti Teknologi Mara (UiTM) Kampus Rembau maut selepas motosikal ditunggangi mereka terbabit kemalangan di KM2, Jalan Kundur-Pilin di sini awal pagi tadi.

Ketua Polis Daerah Rembau DSP Hazri Mohamad berkata kemalangan pada 1.15 pagi itu menyebabkan Muhammad Adib Roszaidi dan Muhammad Aiman Roslee, masing-masing berusia 21 tahun meninggal dunia di lokasi kejadian.

“Kemalangan itu membabitkan motosikal jenis Yamaha Y15ZR ditunggang Muhammad Adib dan motosikal jenis Honda dinaiki oleh Muhammad Aiman bersama seorang pembonceng, Muhammad Faiz Ilham Abdul Jalal, 21.

“Kesemua mangsa adalah pelajar semester lima UiTM Rembau dan Muhammad Faiz Ilham yang cedera parah dihantar ke Hospital Tuanku Ja’afar, Seremban,” katanya dalam kenyataan hari ini.

Beliau berkata siasatan mendapati Muhammad Adib dari arah Kundur menghala ke Pilin hilang kawalan ke atas motosikalnya lalu terbabas dan melanggar tiang kabel Telekom Malaysia (TM) seterusnya menyebabkan tiang tersebut patah lalu jatuh melintang di atas laluan.

Hazri berkata susulan itu, motosikal dinaiki Muhammad Aiman dan Muhammad Faiz Ilham dari arah belakang tidak sempat mengelak lalu terbabas di tempat kejadian.

Beliau berkata mayat Muhammad Adib dan Muhammad Aiman dibawa ke Hospital Rembau untuk bedah siasat dan kemalangan disiasat lanjut mengikut Seksyen 41 (1) Akta Pengangkutan Jalan 1987.–AlHijrah Online


Kami dicari apabila ada kematian

TUMPAT – Mereka sangat diperlukan untuk menyempurnakan sebuah pengkebumian jenazah.

Walaupun tidak ramai yang meminati kerja membuat keranda tetapi
sepasang suami isteri di kampung Berangan Stesen, di sini menjadikannya sumber
rezeki.

“Bila orang mati, cari kami. Inilah ‘rumah’ kita semua bila mati
nanti, tidak kira kaya atau miskin.

“Setiap kali membuat keranda, hati sentiasa ingat mati,”
katanya kepada Sinar Harian.

Rohani Ibrahim, 50, berkata, dia bersama suami, Rosli Hassan, 53,
berkecimpung dalam pembuatan keranda sejak 12 tahun lalu. Pasangan suami isteri
itu turut dibantu dua anaknya, Sazwan, 20, Syahiran, 22, menjadikan kerja
menyiapkan keranda lebih cepat.

Rosli berkata, pengalamannya sebagai tukang rumah dan pemotong kayu
memudahkan kerja membuat keranda ini. Kebanyakan keranda buatan mereka adalah daripada
kayu durian dan proses menyiapkan sebuah keranda tidak mengambil masa lama
hanya sekitar setengah jam sahaja.

Mereka berdua bekerja dengan Mat Nawi Yusoff, 73 yang sudah berniaga
keranda sejak 25 tahun dahulu. Menurut Mat Nawi, kayu pokok durian dibeli
daripada pembekal dan keranda yang siap dibekalkan di enam kampung daerah ini.

Terdapat pelbagai saiz keranda iaitu dua saiz dewasa dan dua saiz
kanak-kanak, manakala jika ada jenazah yang berbadan besar, ia perlu ditempah
dan disiapkan terus.

Menurutnya lagi, dia menjual keranda secara borong dan runcit termasuk
kain kafan dan peralatan pengurusan jenazah.

Satu set lengkap pengurusan jenazah bersama keranda berharga RM324
untuk jenazah perempuan dan RM314 untuk lelaki.


TRAK TERBALIK, ANGGOTA TENTERA CEDERA PARAH DALAM PERJALANAN KE PUSAT UNDI

SEREMBAN: Seorang anggota tentera cedera parah dalam satu kejadian trak terbalik di Jalan Chengkau-Pilin, dekat sini, tengah hari tadi, ketika dalam perjalanan ke pusat pengundian awal di Port Dickson.

Ketua Polis Daerah Rembau DSP Hazri Mohamad berkata trak Regimen ke-11 Kor Armor Diraja, Kem Syed Sirajuddin, Gemas itu membawa 24 anggota tentera berumur lingkungan 24 hingga 30 tahun.

“Mereka dalam perjalanan ke pusat mengundi di Pusat Latihan Asas Tentera Darat (Pusasda), Port Dickson, untuk tujuan mengundi awal. Setibanya di tempat kejadian, trak berkenaan didakwa gagal dikawal dan terbalik.

“Susulan kejadian berkenaan, seorang anggota mengalami kecederaan parah dan dikejarkan ke Hospital Rembau, empat berada di Zon Kuning (cedera sederhana) dan 19 lagi Zon hijau (cedera ringan). Siasatan lanjut masih diteruskan,” katanya dalam kenyataan.

Beliau berkata kes disiasat mengikut Seksyen 43 (1) Akta Pengangkutan Jalan Raya 1987. –AlHijrah Online


MALAYSIA SEDIA BELI PERALATAN KETENTERAAN DARIPADA TURKIYE – ANWAR

NEW YORK: Malaysia telah menyatakan kesediaannya untuk membeli peralatan ketenteraan dari Turkiye, kata Perdana Menteri Datuk Seri Anwar Ibrahim.

Anwar berkata sebelum ini ada peralatan ketenteraan yang telah dibeli daripada Korea Selatan, dan menurutnya peralatan sesuai yang hendak dibeli dari Turkiye ini akan diputuskan oleh Majlis Angkatan Tentera Malaysia.

“Kita mungkin lihat dron dan helikopter…lihat pengkhususan dan kepakaran Turkiye. Namun saya serahkan pada pihak tentera, mana yang terbaik,” kata Perdana Menteri selepas pertemuan dua hala dengan Presiden Turkiye Recep Tayyip Erdogan di Turkish House di sini hari ini.

Katanya terserah kepada Kementerian Pertahanan untuk berunding dengan Kementerian Kewangan dan kerajaan terbabit dalam pembelian peralatan ketenteraan itu.

“Dasar saya ialah seperti yang saya katakan kepada Ketua Turus Bersama (Joint Chief of Staff), kita tidak mahu sebarang campur tangan mengenai apa yang perlu diperoleh, apa yang perlu dibeli,” katanya.

Pada masa yang sama, Anwar berkata Erdogan juga telah menyatakan persetujuan beliau untuk melawat Malaysia pada bulan Disember depan.

Anwar kini berada di New York bagi menghadiri Perhimpunan Agung Pertubuhan Bangsa-bangsa Bersatu (UNGA) di ibu pejabat Pertubuhan Bangsa-bangsa Bersatu (PBB) itu. — AlHijrah Online


TV ALHIJRAH HADKAN PETUGAS, AWALKAN GAJI BERSAMA KEKANG COVID-19

Oleh Syed Azwan Syed Ali

KUALA LUMPUR: Menyedari situasi kritikal di bawah Perintah Kawalan Pergerakan, AlHijrah Media Corporation (TV AlHijrah) meneruskan operasi penyiaran dengan mengehadkan petugas, melaksanakan proses kerja dari rumah dan mengawalkan bayaran gaji.

Langkah ini diambil pengurusan TV AlHijrah bagi memastikan operasi penyiarannya, juga sektor kritikal yang perlu diteruskan di bawah perintah kawalan pergerakan kerajaan untuk mengekang penularan COVID-19, tanpa mengenepikan kebajikan 230 kakitangannya.

Kumpulan pekerja yang berisiko seperti ibu mengandung dan mereka yang berusia diberikan pelepasan sejak semalam, selain pelajar latihan industri juga diberikan cuti bagi mematuhi arahan kerajaan dalam mendepani detik genting dilalui negara ketika ini.

“Our staff safety is our priority,” kata Ketua Pegawai Eksekutif TV AlHijrah, Namanzee Harris kepada AlHijrah Online melalui whatsapp, aplikasi yang kini menjadi medium utama komunikasi semua pihak.

Penyiaran adalah bidang kritikal yang perlu beroperasi bagi memastikan warga Malaysia terus mendapat informasi yang sahih dari sumber kerajaan ketika kita berdepan dengan wabak berita palsu yang menyulitkan keadaan.

“Kita meneruskan operasi seperti mana yang ditetapkan kerajaan tetapi kita mengehadkan kontak dengan mengambil langkah-langkah tertentu seperti meminimumkan staf bertugas, khususnya di bilik berita.

“Kita juga menghentikan penggambaran ketika perintah kawalan pergerakan ini berkuatkuasa bagi bersama-sama membendung penularan wabak COVID-19. Kita tidak akan ambil sebarang risiko,” tegas Namanzee.

Ketika ini, hanya program berita dan Assalamualaikum di bawah Jabatan Berita dan Hal Ehwal Semasa (NCA) dengan bilangan petugas minimum diteruskan dengan tujuan memberikan informasi kepada rakyat Malaysia, khususnya penonton AlHijrah di dalam dan luar negara.

Sebahagian besar daripada petugas NCA bertugas dari rumah dengan hanya kelompok kecil petugas antaranya penerbit, editor berita, wartawan dan jurukamera yang bertugas mengikut giliran.

Dalam mendepani situasi sukar COVID-19, bilik berita misalnya memutuskan petugas berisiko tinggi seperti warga emas dan ibu mengandung, tidak dibenarkan ke pejabat, sebaliknya bekerja dari rumah dengan menyumbang tenaga melalui voice over dan membuat kerja-kerja penyuntingan mengikut kesesuaian.

Setiap petugas bilik berita yang bertugas dibekalkan dengan topeng muka, akan diberi pass khas, selain proses keluar dan masuk ke Pusat Penyiaran Digital TV AlHijrah di Kompleks Pusat Islam Kuala Lumpur dikawal polis bantuan yang membuat saringan suhu sebelum dibenarkan akses selain penyediaan hand sanitizer.

Pihak pengurusan juga menyediakan makanan tengah hari kepada petugas terbabit bagi menjaga kebajikan kakitangan memandangkan cafe di kompleks pusat Islam terbabit ditutup sepanjang perintah kawalan pergerakan itu.

TV AlHijrah juga akan membayar gaji bulan ini lebih awal pada 20 Mac 2020 (esok) bagi memastikan petugas mempunyai tunai mencukupi untuk kegunaan sepanjang tempoh Perintah Kawalan Pergerakan sehingga 31 Mac depan.

Pihak pengurusan TV AlHijrah bagaimanapun menasihatkan petugas membuat perancangan perbelanjaan sebaik mungkin dalam menghadapi situasi mencabar ini.

“Jangan pula membuat pembelian panik,” demikian seloroh seorang petugas dalam grup whatsapp TV AlHijrah hari ini.

Sepanjang tempoh perintah itu, TV AlHijrah menggunakan aplikasi video-conferencing online untuk berkomunikasi selain menggunakan platform whatsapp sebagai medium utama komunikasi.

“Tempoh ini juga membuka ruang untuk kita gunakan sepenuhnya teknologi sedia ada, malah tim jualan kita juga menumpukan kepada syarikat-syarikat berasaskan perniagaan atas talian,” kata Namanzee optimis tempoh sukar ini akan sama-sama dihadapi rakyat Malaysia, khususnya petugas TV AlHijrah yang berdedikasi.

Namun apa yang penting, semua pihak haruslah mematuhi arahan pihak berkuasa untuk tidak keluar rumah bagi membendung penularan COVID-19 yang kini mengorbankan dua nyawa di Malaysia dengan lebih 790 kes positif direkodkan sehingga semalam.

Perdana Menteri, Tan Sri Muhyiddin Yassin mengumumkan langkah drastik itu pada 16 Mac lalu bagi mengelakkan gelombang ketiga COVID-19 yang lebih besar mengancam nyawa rakyat negara ini.

TV AlHijrah juga ingin menzahirkan penghargaan kepada petugas barisan depan iaitu doktor, jururawat, paramedik, polis dan pihak berkuasa yang lain dalam memastikan hasrat membendung ancaman COVID-19 berjaya ditangani sepenuhnya.

Akhir sekali, kami ini bertugas untuk melindungi anda dari COVID-19 dan yang kami pohon adalah untuk anda tidak keluar rumah. InshaAllah, kita mampu mendepani ujian dari Allah swt ini bersama-sama. – AlHijrah Online


TIGA SAUDARA DIREMAN BANTU SIASATAN KES LELAKI MAUT DICEKIK

IPOH: Tiga bersaudara direman selama tujuh hari bermula hari ini bagi membantu siasatan kes bunuh seorang lelaki yang maut dipercayai akibat dicekik dalam pergaduhan di hadapan sebuah warung di Pasar Pagi Flat Ashby, Sungai Senam di sini semalam.

Menurut laporan, perintah reman ke atas kesemua lelaki berusia 34 hingga 60 tahun itu dikeluarkan Majistret Noor Azreen Liana Mohd Darus selepas menerima permohonan pihak polis untuk menjalankan siasatan lanjut mengikut Seksyen 302 Kanun Keseksaan.

Difahamkan lelaki pertama adalah seorang peniaga berusia 34 tahun, lelaki kedua adalah bapanya yang merupakan seorang pesara berusia 60 tahun manakala lelaki ketiga pula seorang peniaga berusia 47 tahun yang juga saudara anak-beranak tersebut.

Terdahulu, kesemua mereka tiba di Mahkamah Majistret di sini kira-kira jam 11 pagi dengan diiringi polis.

Semalam, Muhammad Noor Faqih Mohamed Ariffin, 29, maut dipercayai akibat dicekik semasa bergelut dalam pergaduhan dengan tiga lelaki kerana dikatakan mencuri pembesar suara. –AlHijrah Online


HAJI: JEMAAH WANITA MALAYSIA MENINGGAL DUNIA DI MAKKAH

MAKKAH: Seorang jemaah haji berusia 57 tahun meninggal dunia di sini pada 11.50 malam, 4 Jun lepas akibat kegagalan jantung.

Ketua Rombongan Haji Malaysia Datuk Seri Syed Saleh Syed Abdul Rahman yang memaklumkan perkara berkenaan berkata wanita berasal dari Raub, Pahang itu meninggal dunia di Pusat Rawatan Tabung Haji (TH) di sini.

“Jenazah Allahyarham disembahyangkan di Masjidil Haram selepas solat zuhur dan dikebumikan di Tanah Perkuburan Syariee, Makkah,” katanya dalam sidang media perkembangan operasi haji di Ibu Pejabat TH Makkah, Abraj Janadriyah di sini.

Beliau berkata pihak kaunselor TH telah melawat suami Allahyarham yang juga berada di Makkah untuk menunaikan haji, selain TH akan menguruskan badal haji untuk Allahyarham.

Selain itu, Syed Saleh berkata ketika ini, 37 jemaah haji Malaysia sedang dirawat di Pusat Rawatan TH di Makkah manakala 10 lagi di Hospital Arab Saudi kerana mengalami masalah pernafasan dan jantung, jangkitan paru-paru, gangguan emosi, sakit kulit, sakit otot dan sendi.

Beliau turut memaklumkan sebanyak 22,800 atau hampir 72 peratus daripada 31,600 jemaah haji negara telah berada di Makkah sehingga hari ini.

Dalam perkembangan lain, Malaysia menjadi negara pertama yang menyediakan kemudahan mesin juruwang automatik (ATM) di bangunan penginapan jemaah haji.

Syed Saleh yang merasmikan ATM Alinma Bank di Abraj Janadriyyah di sini berkata ia bakal memberikan kemudahan kepada 8,000 jemaah haji Malaysia di bangunan itu dan lokasi sekitar.

Beliau berkata perkhidmatan kali pertama disediakan hasil rundingan TH dengan Alinma Bank dan Saudi Central Bank itu bagi memudahkan jemaah haji  membuat pengeluaran wang tanpa perlu berjalan jauh mencari mesin ATM di kawasan lain.

Katanya, TH akan meneruskan usaha bagi membolehkan perkhidmatan itu disediakan di bangunan-bangunan penginapan lain untuk kemudahan jemaah haji negara.

Menurutnya,TH dan Bank Islam Malaysia Berhad (BIMB) juga telah bersetuju untuk setiap transaksi, fi ditanggung BIMB bagi semua jemaah haji Malaysia.–AlHijrah Online


JUMLAH WANITA DALAM BIDANG KEPIMPINAN DI ASEAN ADALAH RENDAH – LAPORAN

BANGKOK: Anggota Persatuan Negara-Negara Asia Tenggara (ASEAN) perlu menggandakan usaha meningkatkan jumlah wanita dalam jawatan kepimpinan merentasi pelbagai lapisan masyarakat.

Ini menurut laporan “Snapshot Data: Kepimpinan Wanita di Wilayah ASEAN” yang ditulis Wanita Pertubuhan Bangsa-bangsa Bersatu (PBB) dan Kerajaan Kemboja selaku Pengerusi ASEAN.

Laporan itu mendedahkan bahawa terdapat peningkatan pengiktirafan terhadap peranan wanita sebagai pemimpin dan agen perubahan di rantau ASEAN.

Bagaimanapun, laporan itu menegaskan bahawa usaha perlu dipergiat bagi mempromosikan peranan golongan itu dalam meningkatkan produktiviti, memperkukuh pemuliharaan ekosistem dan mewujudkan pembangunan yang lebih mampan dan inklusif.

“Penyertaan dan kepimpinan wanita dalam tindak balas dan pemulihan COVID-19 boleh mengubah krisis semasa menjadi peluang untuk mewujudkan komuniti ASEAN yang lebih berdaya tahan,” menurut laporan itu.

Menteri Hal Ehwal Wanita Kemboja Dr. Ing Kantha Phavi berkata mewujudkan kesaksamaan jantina adalah suatu bentuk pelaburan yang bijak.

“Jawatan dalam kepimpinan dan kuasa membuat keputusan adalah penting untuk memastikan suara wanita didengari dan peranan mereka diiktiraf serta dimanfaatkan dalam sektor awam dan swasta ASEAN,” katanya.

Sementara itu, Pengarah Wilayah, Wanita PBB di Asia dan Pasifik Sarah Knibbs berkata penglibatan lebih ramai wanita dalam kepimpinan adalah penting untuk menggalakkan pemulihan yang lebih saksama daripada wabak di negara ASEAN.

Beliau berkata terdapat peningkatan terhadap pengiktirafan jantina dan peranan kritikal yang dimainkan oleh wanita dalam tindak balas terhadap COVID-19.

“Kita perlu memastikan mereka mengambil bahagian dan memainkan peranan yang lebih besar terhadap pemulihan COVID-19,” katanya.

Laporan itu memaklumkan pegangan saham bagi pengurus wanita meningkat dua peratus dalam tempoh 20 tahun, daripada 39 kepada 41 peratus pada 2020 manakala pegangan pengurusan kanan dan pertengahan berada pada kadar 26 peratus lebih rendah.

Dalam tadbir urus politik, laporan itu mendedahkan golongan wanita memegang 22 peratus kerusi parlimen, tetapi mereka sering diberi peranan dalam kesaksamaan jantina dan hal ehwal wanita.

Wanita turut menyumbang 67 peratus penglibatan dalam penjagaan kesihatan, barisan hadapan yang bertindak balas terhadap wabak itu namun hanya 11 peratus ketua pegawai eksekutif di hospital terbesar di rantau ini adalah wanita.

“Menteri kesihatan ASEAN semuanya lelaki kecuali Vietnam,” katanya.

Laporan itu juga mengetengahkan bahawa wanita hanya mengetuai enam peratus kementerian alam sekitar dan berkaitan pada 2020.

“Peluang untuk melibatkan diri dalam membuat keputusan mengenai alam sekitar membolehkan mereka mempromosikan pemuliharaan alam sekitar, termasuk wanita orang asli yang kebanyakannya mempunyai pengetahuan ekologi tradisional,” menurut laporan itu.

Oleh itu, Sidang Kemuncak Pemimpin Wanita ASEAN, Mesyuarat Menteri Kewangan Kerjasama Ekonomi Asia-Pasifik minggu depan dan Mesyuarat Pemimpin Ekonomi APEC pada bulan November harus memberi perhatian kepada penemuan itu. –AlHijrah Online


ELAUN NELAYAN DINAIKKAN RM300 SEBULAN

BEAUFORT: Kerajaan bersetuju untuk menaikkan semula elaun nelayan kepada RM300 sebulan.

Sebelum ini elaun tersebut telah diturunkan kepada RM250 ketika pemerintahan kerajaan Pakatan Harapan (PH).

Perdana Menteri Tan Sri Muhyiddin Yassin berkata, beliau memahami kesukaran hidup para nelayan terutama ketika penularan COVID-19.

“Saya ingin ingatkan, sewaktu PH mentadbir negara, Parti Warisan Sabah (Warisan) adalah sebahagian daripada PH. Pada waktu itu elaun sara hidup nelayan RM300 telah dipotong dan jadi RM250, bukan ditambah.

“Hari ini saya ingin mengumumkan bahawa kerajaan bersetuju menaikkan elaun sara hidup nelayan dari RM250 sebulan kepada RM300 sebulan,”katanya ketika berucap pada Program Perdana Menteri Bersama Peladang, Penternak dan Nelayan Sabah serta Pelancaran Skim Subsidi Baja dan Racun Padi Bukit/Huma di Dataran Bagandang, hari ini.

Muhyiddin berkata beliau berharap kenaikan elaun tersebut dapat mengurangkan beban yang dihadapi para nelayan. — AlHijrah Online.


Kerajaan tambah 40,000 tempat untuk pelajar selesai isu kuota matrikulasi

KUALA LUMPUR – Kabinet bersetuju menambah bilangan kemasukan pelajar ke  Program Matrikulasi Kementerian Pendidikan kepada 40,000 tempat,  berbanding 25,000 sebelum ini.

Menteri Pendidikan, Dr Maszlee Malik dilaporkan oleh Sinar Harian berkata, usaha itu bagi memastikan pelajar cemerlang terus mendapat peluang terbaik bagi melanjutkan pendidikan ke peringkat lebih tinggi.

“Jemaah Menteri bersetuju menambah bilangan kemasukan pelajar ke  Program Matrikulasi Kementerian Pendidikan kepada 40,000 tempat,  berbanding 25,000 sebelum ini,”  katanya menerusi satu kenyataan di Putrajaya semalam.

Keputusan itu juga dilihat sebagai kaedah terbaik dalam memastikan Program Matrikulasi Kementerian Pendidikan dapat memberikan peluang  pendidikan kepada semua kaum terutama dalam bidang sains.

Baru-baru ini, isu berhubung kuota kemasukan menimbulkan reaksi negatif sesetengah pihak selepas Kementerian Pendidikan mengekalkan dasar asal  iaitu 90 peratus tempat untuk pelajar Bumiputera dan 10 peratus tempat untuk bukan Bumiputera.

Dengan kapasiti pengambilan sebanyak
25,000 pada setiap tahun maka seramai 22,500 pelajar Bumiputera
berpeluang untuk melanjutkan pelajaran sementara 2,500 lagi adalah untuk
 bukan Bumiputera.

Bagaimanapun, Kementerian Pendidikan telah  membangkitkan isu berkaitan kemasukan pelajar ke Program Matrikulasi KPM pada Mesyuarat Jemaah Menteri yang berlangsung hari ini.

Maszlee berkata, Jemaah Menteri memutuskan kuota 90 peratus untuk
pelajar Bumiputera dan 10 peratus untuk pelajar bukan Bumiputera turut
dikekalkan, selaras dengan visi asal Program Matrikulasi KPM bagi
menggalakkan pelajar Bumiputera melanjutkan pelajaran dalam bidang
sains.

“Berkaitan dengan kos berikutan pertambahan jumlah pelajar
 ini, KPM akan mengadakan perbincangan dengan Kementerian Kewangan dalam
 masa terdekat bagi mendapatkan jalan penyelesaian terbaik.

“Jemaah
 Menteri juga telah meminta KPM untuk menilai pendekatan strategik yang
bersesuaian termasuk menggunakan premis dan kepakaran di Institut
Pendidikan Guru bagi menampung pertambahan yang diputuskan ini,”
katanya.


ENAM TRAK BAWA BANTUAN DARI JORDAN SELAMAT TIBA DI RAMALLAH

RAMALLAH (Palestin):  Trak yang membawa ubat-ubatan dan peralatan perubatan dari Jordan selamat tiba di gudang Kementerian Kesihatan Palestin di Ramallah pada petang Selasa, lapor Agensi Berita Jordan (Petra).

Jordan menghantar enam trak bantuan melalui persimpangan Karama pada awal Selasa atas titah Raja Abdullah.

Bantuan itu dihantar ke gudang berkenaan sambil disaksikan Duta Jordan ke Ramallah, Issam Al-Bdour.

Menteri Kesihatan Palestin Mai Alkaila berkata bahawa bantuan itu bertujuan menyokong sektor kesihatan Palestin dan bantuan serupa turut tiba di Lapangan Terbang Al-Arish untuk diagihkan ke Semenanjung Gaza.

Kementerian Kesihatan Palestin kini berusaha membantu sektor kesihatan Gaza, yang sebelum ini mengisytiharkan darurat disebabkan kekurangan ubat-ubatan, bekalan perubatan dan bahan api, kata Alkaila.

Sementara itu, Al-Bdour berkata bantuan itu adalah hasil kerjasama kerajaan Jordan dan Palestin demi memberi sokongan secara berterusan kepada Tebing Barat, manakala trak dan bantuan seterusnya akan menyusul.

Beliau berkata, Jordan sedang menjalin kerjasama dengan rakan kongsi, termasuk Pertubuhan Bangsa-Bangsa Bersatu (PBB) dan organisasi kemanusiaan antarabangsa yang lain untuk memberi tekanan bagi memudahkan bantuan dapat disalurkan kepada rakyat di Semenanjung Gaza.–AlHijrah Online